Bagaimana Nama Penyakit Atau Virus Baharu Ditentukan?

COVID-19, nama penyakit pandemik yang sedang melanda dunia ketika ini memerlukan masa yang agak lama untuk ditumpaskan.

Walaupun kita telah mengenal pasti kes positif pertama seawal bulan Disember 2019, namun Pertubuhan Kesihatan Sedunia (WHO) mengumumkan nama rasmi untuk penyakit ini dan virus penyebabnya pada Februari 2020.

Di antara tempoh tersebut, lebih daripada 60,000 orang dijangkitinya serta lebih dari 10,000 terkorban.

Dan walaupun namanya agak ringkas dan mungkin kelihatan seperti remeh, namun pelbagai pertimbangan dilakukan dalam menentukannya.

Terdapat kes-kes di mana nama-nama yang kurang sesuai diberikan kepada penyakit menyebabkan masalah diplomatik, stigma terhadap etnik yang terjejas, pengabaian terhadap haiwan berjangkit, sekatan perdagangan dan perjalanan yang tidak adil serta banyak lagi.

Malah, pemilihan nama yang sesuai sangat penting bagi mengelakkan panik berlaku.

Oleh itu, WHO menyediakan garis panduan "Do's & Don'ts" bagi proses penamaan virus yang tidak diketahui atau penyakit baharu.

Garis panduan dalam menamakan sesuatu virus atau penyakit lebih banyak melibatkan "Don'ts" berbanding "Do's".

WHO mendesak pihak berkenaan mengelakkan penggunaan tag geografi seperti bandar, negara, wilayah dan bahkan benua, nama orang, haiwan, atau makanan yang terkesan, sebarang kiasan terhadap komuniti, budaya, pekerjaan atau industri tertentu, atau istilah apa pun yang mungkin akan menakutkan orang ramai.

Menamakan penyakit berdasarkan wilayah asalnya telah menjadi amalan biasa selama berabad-abad.

Sindrom pernafasan Timur Tengah (MERS), penyakit virus Ebola atau demam berdarah Ebola, demam Zika atau penyakit virus Zika, serta selesema Sepanyol adalah beberapa penyakit yang dikaitkan dengan lokasi geografi.

Sebelum digelar secara rasmi sebagai COVID-19, penyakit yang sedang membelenggu kita ketika ini disebut sebagai "Virus Cina" atau "Virus Wuhan" oleh kebanyakan orang.

Malah, beberapa tokoh politik terkenal juga menggunakan istilah tersebut dalam merujuk kepada COVID-19, termasuklah Presiden Amerika Syarikat Donald Trump.

Pastinya menamakan sesuatu penyakit itu bersempena lokasi asalnya kelihatan seperti masuk akal, namun ini akan mendedahkan masyarakat yang terkesan dengan penyakit ini terhadap xenofobia dan diskriminasi bangsa atau budaya.

Terdapat kes di mana individu yang mempunyai kaitan jauh dengan kawasan yang terjejas telah dibuang kerja atau diarah mengambil cuti, kanak-kanak dibuli kerana warisan budaya mereka, dilarang daripada memasuki ke tempat-tempat tertentu dan banyak lagi.

Di negara-negara tertentu seperti Amerika Syarikat, ini boleh menyebabkan layanan terhadap golongan minoriti bertambah buruk, seperti orang Afrika oleh wabak Zika dan Ebola, serta orang Asia akibat wabak SARS dan MERS.

Kadang kala, penamaan berdasarkan geografi mungkin tidak langsung merujuk kepada tempat asal yang tepat.

Sebagai contoh, pandemik influenza pada tahun 1918 disebut sebagai selesema Sepanyol, tetapi asal-usulnya masih menjadi misteri.

Dalam dunia pasca-Perang Dunia 1, di mana setiap negara berusaha menyelamatkan reputasi dan dengan liputan media yang terhad, Sepanyol yang merupakan sebuah negara Eropah yang nuetral terus melaporkan status kesihatan warganya dengan telus.

Secara semula jadi, penyakit ini mula dikaitkan dengan Sepanyol dan akhirnya disebut sebagai selesema Sepanyol di seluruh dunia.

Selain lokasi geografi, penyakit-penyakit juga dikaitkan dengan komuniti tertentu atau binatang, dan setiap keadaan yang membawa kepada pelbagai kesan.

Sebelum dikenali sebagai Sindrom Kurang Daya Tahan Melawan Penyakit (Acquired Immunodeficiency Syndrome - AIDS), penyakit kelamin ini biasanya disebut sebagai kekurangan imun yang berkaitan dengan Gay atau GRID.

Walaupun penyakit ini tidak terhad kepada lelaki homoseksual, namun beberapa kes pertama melibatkan golongan berkenaan.

Penggunaan GRID dan bukannya AIDS, di awal penularan wabak HIV telah menambahkan kesan buruk terhadap masyarakat yang sememangnya telah terpinggir.

Perkara yang sama berlaku melibatkan wabak selesema babi pada tahun 2009 yang membawa kepada pengabaian secara besar-besaran terhadap haiwan berkenaan.

Virus yang tidak diketahui ketika itu (H1N1) menyerupai strain influenza yang diketahui menjangkiti babi dan oleh itu menyebabkan ia diabaikan.

Sesetengah kerajaan memerintahkan penyembelihan haiwan ternakan ini di seluruh negara walaupun tidak mempunyai sebarang kaitan dan orang ramai mula mengabaikan daging babi serta produk lain yang berkaitan dengannya.

WHO juga menyekat penggunaan istilah seperti "maut", "mematikan" atau "tidak diketahui", kerana ini boleh menimbulkan ketakutan dan menyebabkan panik global.

WHO mengesyorkan menggunakan istilah yang bersifat umum tetapi juga spesifik, sehinggalah Jawatankuasa Antarabangsa Taksonomi Virus (ICTV) dan Klasifikasi Penyakit Antarabangsa (ICD) mengesahkan nama kekal bagi sesuatu virus atau penyakit baharu.

Adalah tetapmenjadi tanggungjawab pihak penemu (saintis atau pihak berkuasa nasional) untuk mencadangkan beberapa nama yang sesuai untuk virus dan penyakit manusia yang baru ditemui.

Nama itu haruslah saintifik dan tidak membawa kepada masalah sosiopolitik di mana WHO telah memberikan garis panduan bagaimana mengumpulkan nama yang saintifik serta tidak menyinggung perasaan.

Pertama, nama tersebut mestilah merangkumi istilah umum untuk menggambarkan ciri-ciri asas penyakit ini.

Istilah ini boleh merujuk kepada gejala klinikal atau proses fisiologi yang terjejas (hepatitis, cirit-birit, imunodefisiensi, dll.) terhadap pesakit yang dijangkiti.

Sebagai contoh, SARS dan MERS memasukkan istilah 'pernafasan' kerana sesak nafas adalah gejala utama bagi kedua-duanya.

Sebarang rujukan anatomi atau patologi (jantung, gastrointestinal, dll.) juga boleh dibuat.

Istilah penjelasan yang lebih khusus ditambahkan apabila terdapat lebih banyak data dan fakta kukuh mengenai penyakit ini.

Ini merangkumi istilah yang menerangkan tentang epidemiologi dan asal-usul penyakit (akut, zoonosis, kongenital, berjangkit, dan lain-lain), dan keparahannya (ringan, teruk, dll.).

Nama itu juga boleh disertakan dengan populasi dan kumpulan umur pesakit yang jelas (remaja, ibu, dll.).

Sekiranya penyakit ini bermusim atau khusus terhadap persekitaran tertentu, maka istilah seperti musim panas, musim sejuk, atau bawah tanah, gurun, pesisir, paya dapat digunakan, dengan syarat cukup bukti yang ada.

Tambahan pula, jika patogen penyebab (virus) telah dikenal pasti, nama rasmi (coronavirus, salmonella, virus influenza), bersama-sama dengan istila deskriptif (novel, varian, sub-jenis), harus dimasukkan sebagai sebahagian daripada nama penyakit ini.

Sekiranya terdapat persamaan dengan penyakit lain, tahun penemuan yang baru (dengan atau tanpa bulan) harus disertakan.

Mempunyai banyak istilah boleh membuatkan nama penyakit menjadi panjang, jadi akronim yang sesuai juga harus dinilai terlebih dahulu.


Ini Sebab Mengapa Golongan Kidal Dipaksa Belajar Dan Guna Tangan Kanan

Dalam dunia ini, akan sentiasa ada golongan yang takutkan mereka yang berlainan.

Dari segi sejarah, perkara ini juga berlaku bagi golongan tangan kanan terhadap mereka yang kidal.

Dan disebabkan majoriti daripada populasi dunia iaitu sekitar 90% dominan tangan kanan, maka berlaku berat sebelah terhadap golongan kidal.

Berat sebelah ini dilihat dalam pelbagai budaya sepanjang sejarah dalam bentuk ketakutan dan mitologi, yang menjadi penyebab mengapa golongan kidal satu ketika dahulu diajar untuk menggunakan tangan kanan sebagai tangan dominan.

Ini adalah satu amalan yang sangat kejam dan lebih teruk, ia masih berlaku sehingga kini di beberapa bahagian di dunia.

iluminasi.com kongsikan mengapa golongan kidal dipaksa belajar menggunakan tangan kanan sebagai tangan dominan.

Menurut sejarah, kebanyakan individu kidal dilatih menggunakan tangan kanan kerana orang ramai berpendapat bahawa kelainan ini merupakan satu petunjuk bahawa golongan ini akan menghidap penyakit mental di kemudian hari.

Hakikatnya, penyelidik dan profesor di Emory University dan penulis buku "On the Other Hand: Left Hand, Right Brain, Mental Disorder and History" iaitu Howard Kushner, mendapati sebaliknya.

Apa yang sebenar berlaku adalah disebabkan kanak-kanak kidal dipaksa oleh orang dewasa dominan tangan kanan untuk mengubah norma dan menolak tingkah laku semula jadi mereka inilah yang menyebabkan golongan kidal berhadapan dengan masalah seperti kegagapan dan gangguan perhatian.

Sebuah article TIME yang diterbitkan pada tahun 1969 berpendapat bahawa sejak zaman pertengahan, golongan Katolik yang tegas percaya bahawa menjadi kidal adalah tanda-tanda syaitan atau ilmu sihir.

Di Amerika Syarikat dan Britain, adalah menjadi satu amalan biasa untuk melatih golongan kidal menggunakan tangan kanan sebagai tangan utama sepanjang abad ke-20.

Tiga contoh paling popular adalah Raja George VI, yang dipaksa belajar menulis menggunakan tangan kanan dan kemudiannya menjadi gagap, Presiden Amerika Syarikat ke-33 dan ke-40 iaitu Harry Truman dan Ronald Reagan.

Berat sebelah terhadap golongan kidal oleh golongan tangan kanan juga tersemat dalam bahasa di seluruh dunia.

Tahukah anda bahawa perkataan "sinister" yang bermaksud jahat dalam Bahasa Melayu, sebenarnya membawa maksud "left"?.

Perkataan Jerman iaitu “linkisch” (berkaitan dengan kiri) membawa maksud kekok atau janggal.

Dalam bahasa Mandarin, perkataan yang sinonim dengan "kiri" adalah "salah" dan "tidak betul".

Dan sudah tentu, dalam bahasa Inggeris, "right" sinonim dengan "betul".

Semua orang tahu bahawa golongan kidal juga berhadapan dengan kesukaran apabila melibatkan alatan, budaya dan hampir semua benda.

Dunia kita direka berdasarkan penggunaan oleh golongan tangan kanan, bermula dari gunting sehinggalah kepada alatan sukan.

Malah, sebahagian daripada sebab mengapa hanya 1% peratus sahaja daripada rakyat China dilaporkan kidal walaupun purata golongan kidal di seluruh dunia adalah sekitar 10% adalah kerana ramai pendidik Cina mengajar golongan kidal untuk menggunakan tangan kanan.

Sebagai tambahan kepada keinginan untuk menyesuaikan diri, aksara-aksara Cina sebenarnya dihasilkan untuk ditulis dengan tangan kanan.

Dalam beberapa budaya, tangan kiri masih dipercayai sebagai tidak bersih dan tangan yang tidak wajar.

Sebagai contoh, kira diajar untuk menggunakan tangan kanan untuk bersalaman dan makan, manakala tangan kiri digunakan sebaliknya seperti mencuci dubur.

Maka, anda dianggap sebagai tidak menghormati orang lain jika bersalaman menggunakan tangan kiri.

Mungkin bagi kita ia satu kebiasaan, namun ramai orang Barat makan menggunakan tangan kiri.

Budaya Jepun mempunyai sejarah kepercayaan bahawa kidal adalah sumpahan atau petanda tidak baik.

Menurut JapanTimes.co, adalah menjadi perkara biasa jika golongan kidal sukar mencari pasangan untuk berkahwin.

Inilah sebab mengapa ramai ibu bapa melatih anak-anak mereka yang kidal untuk menggunakan tangan, dan ini masih berlaku sehingga ke hari ini.

Dalam beberapa dekad yang lalu, amalan melatih kidal menggunakan tangan kanan sudah semakin berkurangan, namun satu ketika dahulu kanak-kanak dikenakan hukuman atau larangan fizikal kerana menggunakan tangan kiri.


14 Negara Di Dunia Yang Berkongsi Nama Hampir Serupa

Perasan tak di antara 195 buah negara yang ada, wujud beberapa persamaan antara nama negara-negara yang ada sehingga mampu menimbulkan kekeliruan.

Nama seperti ROC dan PRC, Austria dan Australia atau Iran dan Iraq, seringkali dikelirukan kerana mempunyai ejaan yang serupa atau hanya ada sedikit perbezaan.

Pasti ada sebab kenapa negara-negara ini mempunyai nama yang hampir serupa kan? Ya, memang ada.

Turki merupakan negara pertama di dunia mengiktiraf Turkmenistan. Ini kerana sejarah panjang dua negara tersebut datang dari susur galur yang sama iaitu etnik Turkmen.

Bagaimanapun penghijarahan orang Turk membentuk dua keturunan berbeza, yang dibezakan melalui pembukaan dua empayar utama iaitu Empayar Seljuk yang kini lokasinya di Turkmenistan dan Empayar Uthmaniyah yang dibuka di bahagian Turki kini.

Sehingga kini wujud dua buah negara yang mengakui mereka negara orang China. Satu di Taiwan, dikenali dengan nama Republik China (ROC) sementara satu lagi di China, yang menggunakan nama Republik Rakyat China atau PRC.

PRC tidak mengiktiraf kewujudan ROC, sementara ROC pula mahu PRC mengiktiraf kewujudan mereka.

Taiwan ditubuhkan selepas kerajaan pada ketika itu kalah dalam perang saudara, bertindak melarikan diri ke Pulau Taiwan dan berjaya membangunkan pulau kecil itu menjadi salah satu pusat ekonomi dunia yang sangat penting.

Ekoran campur tangan penjajah, masyarakat Congo akhirnya terpecah dua. Pada awalnya Kongo merupakan sebuah empayar yang menakluki kesemua kawasan.

Perebutan jajahan antara penjajah Perancis dan Belgium yang berlaku, membahagikan Kongo kepada dua.

Sehingga kini sempadan itu kekal dan Republik Congo dibentuk daripada kawasan yang dijajah Perancis sementara Republik Demokratik Congo dibentuk oleh bekas jajahan Belgium.

Nama Austria dan Australia walaupun hampir serupa, saling tidak berkait. Austria dinamakan sebegitu kerana kedudukannya yang terletak di bahagian timur Bavaria, yang pada ketika itu menguasai kawasan tersebut.

'Ostrerrreich' dalam bahasa Jerman digunakan bagi merujuk Austria yang membawa makna 'jajahan dibelah timur,' sebelum ejaannya diubah kepada ejaan sekarang.

Nama 'Australia' pula diambil daripada istilah Latin gelaran yang digunakan pengkaji Eropah zaman dahulu, dalam mewakili benua yang terletak di bahagian selatan ekuator bumi 'Terra Australis Incognita'.

Nama 'Australia' digunakan semasa pentadbiran Gabenor Lachlan Macquarie, dimulakan penggunaannya pada tahun 1817.

Kedua-dua negara ini mempunyai nama, bahasa dan bendera yang hampir sama - kerana kedua-duanya berkongsi sejarah yang sama walaupun terletak jauh antara satu sama lain.

Slovenia merdeka daripada Yugoslavia pada tahun 1991 sementara Slovakia pula berjaya bebas daripada Czechoslovakia pada tahun 1993.

Kedua-dua negara yang kini berbeza, mempunyai perkongsian sejarah panjang sejak dahulu lagi tetapi mempunyai satu persamaan ketara - etnik Slavs menjadi majoriti penduduk asal kedua-dua negara.

Orang Slovakia memanggil negara mereka Slovensko sementara di Slovenia, negara mereka digelarkan Slovenija.

Niger dan Nigeria berkongsi sempadan, dengan Niger merupakan negara yang lebih besar berbanding kedua-duanya. Bagaimanapun dari segi ekonomi, Nigeria jauh mendahului Niger.

Kedua-duanya dinamakan sempena nama Sungai Niger yang merentasi kedua-dua negara, jadi penduduk di situ di namakan sebagai 'Niger' (sebutannya 'neejair').

Apa yang membezakan kedua-dua negara adalah bahasa sebutannya. Niger yang dijajah mempunyai pengaruh Perancis, sementara Nigeria pula dijajah Britain.

Niger berjaya mengekalkan nama asal mereka. Sementara wakil Britain yang menakluki bahagian Niger di selatan, Royal Niger Company memperkenalkan istilah 'Nigeria Utara' dan 'Nigeria Selatan' bagi memudahkan urusan pentadbiran mereka dan Perancis di situ.

Sesuatu yang perlu kita fahami tentang nama kedua-dua negara ini, sebenarnya jauh berbeza antara satu sama lain dari segi sebutan bahasa asalnya.

Hanya kerana dalam bahasa Inggeris dan bahasa Melayu, ejaannya kelihatan serupa membuatkan kita sering terkeliru dengan nama keduanya.

Nama 'Iran' dipercayai datang daripada perkataan 'airyanam', diambil daripada bahasa lama orang Iran yang telah dimodenkan semasa pemerintahan Raja Ardashir I sekitar abad ke 3.

Nama 'Iraq' pula dipercayai datang daripada nama lama bandar Uruk atau istilah 'Araqa', yang membawa makna 'bandar yang subur.'

Perbezaan cara sebutan asalnya menjadi perbezaan utama. 'Iran' disebut 'ee-rohn' sementara Iraq pula disebut 'eh-raq.'


5 Tuntutan Saman Yang Boleh Dibuat Keluarga Si Mati Kepada Pemandu Mabuk

Kisah pemandu mabuk melanggar orang awam sehingga mati bukanlah perkara baru di Malaysia. Tidak kiralah kerajaan PH atau PN sekalipun, kes sebegini sudah banyak kali berulang. Malah, kes-kes pemandu mabuk melanggar mati orang awam juga sering di politikkan.

Rata-rata rakyat Malaysia sendiri tidak berpuas hati dengan hukuman terhadap pemandu mabuk yang didapati bersalah melanggar mati orang awam. Walaupun telah membunuh, pemandu mabuk tidak dikenakan hukuman mati mandatori. Malah, hukuman penjara dan/atau denda yang dikenakan juga tidak setimpal.

Kami turut berdukacita dengan perkara ini dan tidak dapat membayangkan bagaimanakah perasaan keluarga mangsa yang dilanggar sehingga mati oleh pemandu mabuk ini.

Sekadar untuk perkongsian, kali ini kami ingin berkongsi 5 tuntutan saman yang boleh dikemukakan oleh keluarga mangsa kepada pemandu mabuk. Perkongsian kali ini merupakan tulisan asal Tuan Mufarwa Farid yang merupakan seorang peguam, motivator dan penulis buku.

Cukup ramai dah yang ulas tentang kes pemandu mabuk langgar orang sampai mati ini. Jadi, aku tak nak ulas tentang hukuman dan pendapat aku tentang undang-undang pemandu mabuk yang bunuh orang ni.

Cuma, aku tertarik dengan beberapa komen mengatakan yang sistem undang-undang Malaysia tidak adil sebab, kalau pemandu tu didapati bersalah, denda tu hanya diberikan kepada kerajaan sahaja, dan tidak kepada keluarga si mati.

Sebenarnya, ya, duit denda tu takkan diberikan kepada keluarga si mati. Namun begitu, sebenarnya, ada cara untok keluarga si mati ni dapat ganti rugi daripada pemandu mabuk ni. Keluarga boleh failkan saman ke atas pemandu mabuk tersebut.

Maknanya, pemandu mabuk ni akan menghadap 2 mahkamah berbeza. Satu, mahkamah yang bicarakan kes jenayah dia. Dua, mahkamah yang bicarakan kes saman keluarga si mati.

Mahkamah tu, Hakim nya bukan orang yang sama, perbicaraannya bukan pada tarikh yang sama, dan hukuman pun takkan sama.

Yang sedang diorang alami sekarang ni adalah, prosedur jenayah. Yang kita nak minta saman-saman ini adalah prosedur sivil. Dua benda yang berbeza. Satu, negara Malaysia saman. Dua, keluarga si mati saman.

Dalam undang-undang Malaysia, mana-mana ahli keluarga yang merasai kesakitan atau suffer ke atas kematian yang dilakukan oleh orang lain, ada hak untok menyaman. Keluarga si mati boleh minta sekurang-kurangnya 2 claim.

Iaitu, tuntutan keluarga si mati yang menuntut agar pemandu mabuk ini bayar sejumlah wang yang sepatutnya arwah boleh provide kalau arwah masih hidup sampai umur 55 tahun.

Hak ini telah termaktub dalam Seksyen 7(3) Akta Undang-Undang Sivil 1956.

Contohnya, arwah ni masa hidup, dia provide RM2500 sebulan untok menyara keluarga. Maka, ada pengiraan tentang saraan ini, yang syaratnya, saraan itu WAJIB directly kepada ahli keluarga yang betul-betul menerima duit tersebut.

Agak panjang bab pengiraan ini, yang tak perlu diulas panjang di sini. Perlu rujuk Peguam masing-masing. Sama ada kiraan itu diterima atau tidak, ianya tertakluk kepada keputusan Hakim.

Keluarga si mati boleh tuntut pemandu mabuk ni untok 'bayar' kesedihan yang dialami satu keluarga sebab matinya si arwah.

Contohnya, disebabkan arwah meninggal, anak-anak menangis sebut-sebut nama arwah siang malam, isteri jadi macam orang gila sebab hilang tempat bermanja, suami rasa trauma sebab isteri mati dalam keadaan tragis.

Berbeza dengan Dependency tadi, Loss Of Support ni lebih kepada perbuatan yang tak keluarkan duit. Ianya tuntutan ke atas kehilangan tempat untok bergantung dari segi tenaga.

Contohnya, arwah merupakan ibu yang ada anak kecil. Suami memang bergantung kat arwah untok jaga anak, dari bagi susu, mandikan, pakaikan baju dan tidurkan anak tersebut. Disebabkan arwah dah meninggal, takda siapa nak buat kerja-kerja tu.

Maka, suami dia boleh tuntut kat pemandu mabuk tu tentang kehilangan support ini.

Yakni, tuntutan kecederaan si mati. Keluarga tersebut boleh tuntut kepada pemandu mabuk ini sejumlah bayaran disebabkan 'kesakitan' yang dialami oleh si mati.

Hak ini telah termaktub dalam Seksyen 8(5) Akta Undang-Undang Sivil 1956.

Kalau arwah masih hidup, arwah lah yang buat tuntutan ini. Tapi, sebab arwah sudah pergi, keluarga arwah pula yang menuntut, tapi, hanya bergantung kepada laporan perubatan doktor.

Sebab apa kena bergantung laporan perubatan doktor? Sebab, keluarga tak tahu pun si mati ni sakit macam mana. Tuntutan ini memang banyak bergantung kepada laporan perubatan.

Keluarga boleh tuntut kesakitan, penderitaan semasa kemalangan dan kehilangan tubuh badan si mati. Jumlah tersebut tidak dispesifikkan, dan keluarga boleh letak seberapa banyak yang dimahukan. Namun, semuanya terserah kepada Hakim.

Dalam tuntutan ini juga, keluarga boleh tuntut bil hospital, duit transport dan duit baiki kenderaan yang terlibat dalam kemalangan.

Sekiranya keluarga si mati menang, keluarga boleh tuntut supaya pemandu mabuk ini membayar kesemua kos guaman mereka.

Bagi Dependency Claim, Bereavement dan Loss of Support ni, tempoh untuk mulakan saman adalah dalam tempoh 3 tahun selepas kematian. Kiranya, kalau meninggal 21 Mei 2020, last untok saman adalah 20 Mei 2022. Lepas 20 Mei 2022 ni, keluarga tak boleh tuntut claim ni.

Bagi Estate Claim, tempoh untok mulakan saman adalah dalam tempoh 6 tahun selepas kematian.

Kalau keluarga ni menang, lepas tu, pemandu ni masuk penjara pulak sebab kalah kes jenayah, lepas tu dia tak nak bayar saman tu. Macam mana?

Kalau pemandu mabuk ini sudah kalah saman, tapi tidak mahu bayar, ada beberapa perkara yang keluarga mangsa boleh lakukan

Berdoalah kita agar makin tingkat kesedaran pemabuk-pemabuk ini supaya jangan jadi bodoh memandu masa kepala pening. Dan berdoa, agar Tuhan lindungi kita menjadi kedua-dua pihak. Doa agar Tuhan tak jadikan kita mangsa dan tak jadikan kita pemangsa.


Kontroversi Kematian Jimi Hendrix: Kemalangan, Bunuh Diri Atau Dibunuh?

Persembahan oleh Jimi Hendrix sememangnya sangat bertenaga dan liar. Bagi mereka yang pernah menyaksikannya secara langsung, ia bukanlah sekadar mendengar muzik tetapi merupakan satu pengalaman.

Namun kisah kes kematian Jimi Hendrix kekal sebagai legenda sama seperti kehidupannyna, walaupun setelah hampir 50 tahun kemudian.

Dan bagaimana Jimi Hendrix meninggal dunia? Pada 18 September 1970, rocker yang berusia 27 tahun pada ketika itu meninggal dunia dalam tidur.

Kematian misteri Jimi Hendrix menggegarkan peminat rock di seluruh dunia dan berlarutan sehingga kini.

Diberi nama James Marshall Hendrix, dia dilahirkan pada 27 November 1942 di Seattle, Washington.

Minat dan penglibatan Jimi dalam bidang muzik bermula awal dan bapanya teringat tersadung terpijak penyapu yang digunakan sebagai gitar latihan oleh anaknya.

Jimi mendapat gitar pertamanya seawal usia 11 tahun dan menyertai band pertamanya ketika berusia 13 tahun.

Apa yang pelik dan menarik adalah ahli kumpulan Jimi pada ketika itu menggambarkannya sebagai seorang yang pemalu dan kurang beraksi di atas pentas.

Mereka sangat terkejut melihat Jimi menjadi bintang rock yang sangat bertenaga di atas pentas di kemuncak kerjayanya.

Jimi tidak menamatkan sekolah menengah dan menyerati Tentera A.S, dan menemui cara untuk mengekalkan kecintaannya terhadap muzik ketika dalam tentera dengan membentuk kumpulan yang dinamakan King Casuals.

Selepas pelepasan dari tentera pada tahun 1962, Jimi mula menjelajah dan bermain dengan nama-nama besar seperti Little Richard, Jackie Wilson, dan Wilson Pickett.

Jimi membuatkan para penonton yang hadir terkesima dengan bakat, tenaga, dan kemampuannya yang tiada tandingan pada ketika itu.

Antara persembahannya yang paling terkenal adalah "The Star-Spangled Banner" di Woodstock pada tahun 1969.

Satu lagi lagu popular Jimi adalah "Purple Haze", sebuah lagu yang umumnya dipercayai mengenai penggunaan dadah, dan bagi sesetengah pihak, ia merujuk kepada ramalan kematiannya sendiri.

Setahun sebelum kematiannya, Jimi dihadapkan ke mahkamah di Toronto, Kanada kerana memiliki heroin dan ganja, namun tidak pernah disabitkan kesalahan.

Dia mengaku menggunakan LSD, ganja dan kokain namun menafikan penggunaan heroin.

Pada malam yang sama sebelum kematiannya, Jimi dilaporkan menghabiskan waktu petangnya bersama teman wanita Monika Dannemann.

Pasangan itu berseronok dengan meminum wain dan menghisap ganja di kediaman Monika sebelum hadir ke sebuah pesta yang dihos oleh salah seorang daripada rakan perniagaan Jimi.

Di pesta itu, saksi-saksi menceritakan bahawa Jimi kononnya mengambil sekurang-kurangnya satu pil amphetamine.

Pada jam 3 pagi pada 18 September 1970,  Jimi dan Monika beredar dari pesta itu untuk pulang ke rumah.

Bintang rock itu mempunyai masalah untuk tidur dan meminta untuk mengambil satu daripada pil tidur teman wanitanya, namun Monika mendakwa bahawa dia menolak permintaan tersebut.

Monika berkata dia sendiri mengambil pil tidur pada jam 6 pagi tetapi terjaga dari tidur empat jam kemudian, dan berkata bahawa Jimi sedang tidur dalam keadaan normal ketika itu.

Apabila pulang, dia berkata bahawa Jimi dalam keadaan tidak sedar tetapi masih bernafas. Dia kemudiannya menelefon paramedik yang tiba di kediamannya pada 11.27 pagi, namun sudah terlambat.

Anggota paramedik Reg Jones berkata bahawa tubuh Jimi dipenuhi dengan muntah dan sistem pernafasannya tertutp sepenuhnya sehingga ke paru-paru. Jimi dilaporkan telah meninggal dunia beberapa ketika sebelum paramedik tiba.

(Gambar yang didakwa sebagai gambar terakhir Jimi Hendrix sebelum meninggal dunia)

Para doktor di sebuah hospital tempatan berkata, "Ketika dimasukkan ke hospital, jelas sekali bahawa Jimi telah meninggal dunia. Tiada kesan nadi, tiada degupan jantung dan cubaan untuk menyelamatkannya dilakukan hanyalah untuk memenuhi prosedur,".

Autopsi menyimpulkan bahawa kematian Jimi Hendrix disebabkan oleh sesak nafas disebabkan muntahnya sendiri, yang mengandungi wain merah iaitu wain yang sama diminumnya bersama Monika pada malam sebelum kejadian.

Dan sudah tentu, kebenaran di sebalik kematian legenda rock ini tidak berakhir dengan autopsi tersebut.

Walaupun autopsi sudah selesai, kontroversi dan misteri di sebalik bagaimana Jimi Hednrix mati masih belum selesai.

Koroner bertanggungjawab tidak menemui bukti bunuh diri walaupun laporan sebelum kematian Jimi mengatakan bahawa dia mengalami masalah tidur dan kecewa dengan industri muzik.

Tekanan untuk terus melakukan persembahan dengan baik, meneruskan jelajah dan menepati harapan pengurusnya dikatakan membuatkan Jimi tertekan.

Dudah tentu dia tidak mahukan semua tekanan ini, dan hanya mahu bermain gitar, seperti dakwaan oleh teman wanita dan rakan muziknya.

Monika memberitahu bahawa tekanan ini semakin menggunung dan Jimi memakan sembilan daripada pil tidurnya. Dos tersebut adalah 18 kali ganda dos normal.

Namun Monika tidak begitu membantu kerana seringkali mengubah ceritanya apabila berhadapan dengan pihak berkuasa.

Pada mulanya, Monika memberitahu bahawa Jimi dalam keadaan baik, namun laporan kemudiannya mengatakan bahawa Jimi mengambil pil tidur Monika.

Seorang rakan muzik dan individu terakhir yang beraksi bersama di samping Jimi di konsert iaitu Eric Burdon, juga berkata bahawa kematian rocker ini sebagai bunuh diri.

Namun pengurus peribadi Jimi iaitu Michael Jeffery menafikan kaitan bunuh diri dengan kematiannya.

"Saya tak rasa ia bunuh diri. Saya tak percaya Jimi Hendrix meninggalkan legasinya untuk diteruskan oleh Eric Burdon. Jimi Hendrix adalah seorang individu yang tersangat unik. Saya telah melihat banyak kertas, puisi dan lagu yang ditulis Jimi, dan saya boleh tunjuk kepada anda 20 daripadanya boleh ditafsirkan sebagai nota bunuh diri," kata Michael Jeffery.

Satu lagi teori yang lebih kontroversi melibatkan kematian Jimi muncul pada tahun 2009 apabila kakitangan peralatan muzik bagi jelajah konsert Jimi Hendrix iaitu James Wright, menulis kisahnya bersama bintang rock itu.

James membuat satu dakwaan mengejutkan dengan berkata bahawa Jimi Hendrix telah dibunuh.

Dia mendakwa bahawa Michael Jeffery mengaku memaksa Jimi menelan sembilan pil tidur dan membuatkan mangsa yang dalam keadaan separa sedar untuk minum wain merah.

Dikatakan oleh James bahawa Michael berkata, "Aku terpaksa lakukannya, James. Kau faham, kan? Aku terpaksa. Kau tahu apa yang aku maksudkan. Aku berada di London pada malam kematian Jimi dan bersama beberapa rakan lama, masuk ke dalam bilik hotel Monika, ambil segenggam pil dan masukkannya ke dalam mulut Jimi. Kemudian aku tuangkan beberapa botol wain merah ke dalam mulutnya. Aku terpaksa. Jimi lebih bernilai bagi aku jika dia mati berbanding hidup. Celaka itu mahu tinggalkan aku. Jika aku kehilangannya, aku kehilangan segalanya,".

Dia mengambil polisi insurans nyawa bernilai $ 2 juta untuk Jimi sebelum meninggal dunia.

Michael Jeffery kemudiannya meninggal dunia pada tahun 1973, dan jika benar dia mendapat wang dari polisi insurans berkenaan, dia mungkin tidak sempat menikmatinya.

Walau bagaimanapun, ramai yang bercaya bahawa ini adalah jawapan kepada persoalan bagaimana Jimi Hendrix mati.

Antara beberapa lagi pemuzik dan penyanyi terkenal dunia yang meninggal dunia di usia 27 tahun termasuklah Kurt Cobain, Jim Morrison dan Amy Winehouse, yang mana diberi nama julukan 27 Club.


5 Nama Band Popular Yang Diinspirasikan Oleh Sejarah Dan Kisah Benar

Muzik rock telah lama wujud sehinggakan sejarah rock menjadi satu subjek kajian yang sah. Namun, ia bukanlah satu-satunya cara genre ini mempunyai kaitan dengan sejarah.

Etimologi nama-nama band sangat menarik terutamanya apabila ia bersifat pendidikan, seperti band-band yang diberi nama berdasarkan tokoh sejarah, peristiwa, dan pergerakan.

iluminasi.com kongsikan 5 nama band popular yang mendapat inspirasi dari sejarah.

Sudah tentunya nama band Children of Bodom dikenali oleh mana-mana sahaja peminat muzik metal.

Namun, nama band ini tidaklah langsung tidak membuatkan anda berasa seperti ia mempunyai kaitan dengan sejarah, melainkan jika anda membesar di Finland atau mempunyai minat terhadap siasatan jenayah yang masih tidak dapat diselesaikan.

Sebenarnya, insiden yang menginspirasikan nama kumpulan muzik metal dari Finland ini adalah lebih menakutkan berbanding dengan imej band itu sendiri.

Ia berdasarkan kes pembunuhan ngeri Tasik Bodom pada tahun 1960, yang merujuk kepada empat remaja yang diserang ketika sedang tidur di dalam khemah berhampiran tasik berkenaan.

Tiga daripada remaja tersebut dibunuh dengan begitu kejam dan seorang lagi iaitu Nils Gustafsson, terselamat.

Nils didakwa dan dibebaskan dari kejadian itu 44 tahun kemudian. Kes ini diisytiharkan secara rasmi sebagai tidak dapat diselesaikan.

Kasabian adalah sebuah band Inggeris yang mendapat perhatian dunia melalui lagu hits seperti "Fire" dan "Club Foot", namun reputasi itu agak bertentangan dengan asal usul nama mereka yang agak gelap.

Dan apa yang dikatakan oleh pemain gitar kumpulan ini iaitu Sergio Pizzorno, sangat jelas menerangkan tentang asal-usul nama band ini: "Kami sangat berminat dengan pembunuh bersiri. Kami sukakan nama ini, jadi kami memilihnya,".

Inspirasi yang dimaksudkan adalah Charles Manson iaitu seorang penjenayah Amerika, dan Kasabian merujuk kepada Linda Kasabian, anggota Keluarga Manson merangkap pemandu percutian mereka.

Bersama dengan ahli kumpulan yang lain, Linda Kasabian turut serta dalam pembunuhan tujuh orang, termasuk pelakon Sharon Tate.

Nama keluarga Kasabian berasal dari Armenia, di mana Sergio Pizzorno mendakwa ia bermaksud "tukang sembelih haiwan".

Foo Fighters ditubuhkan oleh bekas pemain drum Nirvana iaitu Dave Grohl, yang boleh dikatakan sebagai sebuah band "berseorangan" untuk album debut mereka.

Ahli-ahli lain menyertai band ini kemudiannya, tetapi konsep asli Foo Fighters sepenuhnya bergantung pada Dave dan dia menggunakan beberapa rujukan sejarah Perang Dunia II sebagai inspirasi.

Istilah "foo fighters" pertama kali digunakan untuk menggambarkan serangkaian objek terbang yang tidak dikenali yang ditemui oleh juruterbang Sekutu pada Perang Dunia II.

Terbang pada waktu malam di ruang udara Jerman pada tahun 1944, skuadron-skuadron melaporkan secara terus-menerus di mana mereka ternampak lampu terang yang mengikuti pesawat mereka dengan kelajuan tinggi dan kemudian hilang secara tiba-tiba.

Pemerhati radar Donald J. Meiers memberikan nama julukan kepada mereka sebagai "pejuang foo", dengan "foo" merupakan satu perkataan karut kartun yang popular pada masa itu.

Dave menemui nama itu dan berasa tertarik dengannya, lalu menamakan Foo Fighters sebagai nama bandnya.

U2 boleh dikatakan sebagai sebuah kumpulan muzik yang ada di mana-mana sehingga mereka hampir boleh dianggap lebih terkenal daripada objek sejarah dan peristiwa yang menjadi inspirasi kepada nama mereka,

Ia berasal dari kejadian yang membawa dunia ke ambang peperangan.

Ya, nama band ini sebenarnya dinamakan bersempena pesawat perisik U-2, tetapi lebih khusus lagi merujuk kepada kejadian perisikan U-2 tahun 1960 di mana pihak Kesatuan Soviet menembak jatuh sebuah pesawat perisik Amerika Syarikat di ruang udara mereka dan menangkap juruterbangnya.

Ini mencetuskan satu situasi diplomatik yang sangat buruk dan menambah kehangatan Perang Dingin pada satu ketika, terutama ketika juruterbang Francis Gary Powers dijatuhkan hukuman untuk tuduhan pengintipan, walaupun dia kemudiannya ditukarkan dengan anggota Soviet yang ditangkap.

Perisitiwa ini terbukti cukup memberi kesan kepada ahli kumpulan band ini sehingga memilih nama U-2 hampir dua dekad kemudian iaitu pada tahun 1976.

Tidak lama selepas dibuang dari Metallica kerana masalah peribadi, Dave Mustaine berada dalam perjalanan bas yang panjang sambil menulis lirik pada sehelai risalah rawak yang ditemuinya.

Di belakang risalah anti-nuklear itu tertulis, "Senjata megadeth tidak dapat dihapuskan walau apa pun perjanjian damai yang dibuat," dan Dave memutuskan untuk menggunakan perkataan "megadeath" untuk band seterusnya.

Istilah megadeath adalah bahasa umum bagi sesiapa sahaja yang membincangkan tentang kemusnahan bersama dan yang sama dengannya.

Ini merujuk kepada kematian sejuta manusia, yang bererti letupan atom boleh diukur dengan megadeath.


5 Kes Polis Amerika Syarikat Membunuh Individu OKU dan Bawah Umur

Terlalu banyak kes melibatkan keganasan polis berlaku di Amerika Syarikat, walaupun dalam masa yang sama kerajaan mereka sibuk nak jadi polis dunia.

Setiap tahun pasti ada kes baru dilaporkan melibatkan mangsa sama ada yang cedera ringan, cedera berat atau lebih malang, mengalami kematian. Sudah dilapor media mereka terlalu tinggi nilai pampasan yang perlu dibayar kerajaan negeri yang dipercayai sudah mencecah billion ringgit atas semua kesalahan.

Di antara banyak kes yang berlaku, beberapa kes menampakkan keunikan. Mangsanya datang bukan dari golongan dewasa, sebaliknya turut melibatkan kumpulan OKU dan kanak-kanak bawah umur; yang menjadi mangsa kesilapan atau kerakusan.

Joseph Hamley sedang mencari jalan pulang pada 7 Mac 2006 selepas sesat, sambil bermain dengan bola yang disimpan dalam poketnya. Walaupun tampak dewasa, tahap mental Hamley terjejas berikutan 'cerebral palsy' yang dihadapinya.

Kelakuan aneh Hamley mundar-mandir membuatkan seorang pengguna jalan raya melakukan laporan polis. Kumpulan peronda polis tempatan hadir pantas, mengarahkan agar Hamley baring meniarap di atas tanah.

Hamley yang tidak faham arahan itu baring terlentang sebelum diminta mengangkat tangan.

Tetapi Hamley memasukkan tangannya ke dalam poket; dianggap sedang cuba mencapai senjata senjata - hanya dalam perbicaraan diketahui itu adalah tabiatnya ketika dia rasa gementar.

Salah seorang peronda bernama Larry Norman melakukan tembakan menggunakan senapang patah, membunuh Hamley ditempat kejadian bimbang dengan ancaman yang ada di depan matanya.

Siasatan berjaya menemui pengakuan bahawa pihak polis tersilap menyangkakan Hamley adalah seorang banduan yang baru saja dilaporkan terlepas.

Waris Hamley dianugerahkan $1 juta sebagai pampasan, sementara Norman pula hanya dipenjarakan selama 54 hari dan denda $1,000.

Jeremy Mardis seorang kanak-kanak autistik yang baru berusia 6 tahun, sedang dalam perjalanan pulang bersama ayahnya Christopher Few pada 3 November 2015.

Few pada ketika itu baru saja bertengkar dengan tunangannya disebabkan dakwaan tunangnya ada hubungan dengan lelaki lain.

Dipengaruhi emosi yang tidak stabil, Few diekori sebuah peronda yang mengarahkan dia berhenti. Dia enggan memberhentikan kereta memaksa pasukan peronda yang mengekorinya mengejar sejauh 3.5 km, sebelum tiba di sebuah jalan mati.

Hasil rakaman video kamera badan yang ditayangkan dalam mahkamah, menunjukkan pasukan polis yang mengekori kenderaan milik Few melepaskan tembakan sebanyak 18 das, dua mengenai Few dan empat terkena pada anaknya yang tidak disangka ada di tempat duduk penumpang depan.

Mardis mati ditempat kejadian, sementara ayahnya pula terselamat walaupun kritikal.

Dalam insiden tersebut melibatkan empat anggota, hanya dua melepaskan tembakan, 14 das daripadanya ditembak Derrick Stafford; selebihnya oleh seorang lagi bernama Norris Greenhouse Jr.

Stafford dihukum penjara 40 tahun sementara Greenhouse pula dihukum 7 tahun, tetapi telah pun dibebaskan selepas hukumannya diringankan. Punca semua kejadian ini?

Greenhouse dikatakan individu yang menjalin hubungan dengan tunang ayah Mardis.

Pada 20 Mac 2006, Otto Zehm seorang lelaki dewasa yang mengalami masalah kecacatan mental meneruskan rutin hidupnya setiap hari, pergi bekerja sebagai seorang tukang cuci dan pulang.

Setiap kali pulang, Zehm akan hadir ke sebuah mesin ATM bagi mengeluarkan duit dan membeli minuman soda di kedai berhampiran.

Gerak-geri Zehm pasti akan menimbulkan keanehan pada mereka yang tidak mengenali dia, membuatkan dua orang wanita melakukan laporan polis; bimbang Zehm akan bertindak merompak mesin ATM tersebut.

Zehm yang tidak menyedari dirinya sedang diperhati dan dilaporkan, berjalan kaki ke kedai membeli minuman mengikut rutinnya.

Di dalam kedai itulah anggota polis bertindak menahannya, namun Zehm yang terpinga-pinga gagal menurut arahan dengan betul.

Ini menyebabkan anggota polis menyerang beliau dengan kayu baton dan taser selepas arahan supaya menyerah diri diabaikan Zehm, sebelum Zehm digari dan dibiarkan terbaring meniarap selama 15 minit.

Pihak polis akhirnya berjaya mendapatkan topeng pernafasan tetapi malangnya topeng itu tidak disambungkan ke bekalan oksigen, menyebabkan pernafasan Zehm terhenti dua minit kemudian.

Pegawai yang memukul kepala Zehm berulang kali, Karl Thompson hanya mula dibicarakan pada tahun 2011, 5 tahun selepas kejadian berlaku.

Thompson dijatuhkan hukuman penjara 51 bulan dan telahpun dibebaskan pada tahun 2016. Perbicaraan itu turut mendedahkan bagaimana pihak polis di daerah tersebut cuba menutup kes dan memalsukan bukti, demi melindungi rakan sejawat mereka.

Zehm dilaporkan meninggal dunia kerana bekalan oksigen kepada otaknya terputus.

Pada 15 September 1963, berlaku insiden pengeboman gereja yang dikunjungi masyarakat kulit hitam di Birmingham, Alabama, dipercayai didalangi ahli kumpulan Ku Klux Klan - membunuh empat orang kanak-kanak kulit hitam sementara 22 lagi cedera.

Insiden itu menyebabkan masalah perkauman mula marak, sehinggakan konfrontasi antara etnik berlaku secara terbuka.

Johnny Robinson sedang melepak di sebuah stesen minyak bersama rakan-rakannya 6 jam selepas insiden pengeboman, sebelum diganggu beberapa kumpulan anak muda kulit putih lain yang mula mengutuk komuniti kulit hitam tanpa rasa malu.

Sebagai tindak balas, Robinson dan rakan-rakannya membaling batu ke arah kumpulan pengacau mengakibatkan laporan polis dibuat.

Sebuah kereta peronda hadir ke tempat kejadian, dengan petugas bernama Jack Parker membuka tingkap mengacukan senapang patah. Robinson dan rakan-rakannya yang takut, cuba melarikan diri.

Dua das tembakan dilepaskan, membunuh Robinson di tempat kejadian sementara rakan-rakannya yang lain selamat.

Mahkamah bagaimanapun gagal mensabitkan kesalahan ke atas Parker; membolehkan dia terlepas daripada hukuman.

Cubaan untuk pasukan unit tindakan khas polis Detroit menangkap suspek berakhir dengan tragedi menyayat hati.

Dalam insiden yang berlaku pada awal pagi 16 Mei 2010, pasukan khas itu menyerbu masuk sebuah unit pangsapuri sebelum membaling suar cahaya atau 'flashbang'.

Menyedari selimut yang menutupi cucunya Aiyana Jones telah terbakar disebabkan suar yang jatuh di atasnya, Mertilla Jones cuba memadamkan api yang pada ketika itu belum marak.

Situasi kelam kabut yang terhasil akibat letupan cahaya, turut menyebabkan salah seorang anggota polis bernama Joseph Weekley hilang hala tuju, mengakibatkan dia bertindak menembak apa yang dirasakan sebagai ancaman.

Salah satu peluru tembakan senapang MP5 milik Weekley mengenai Aiyana yang sedang keliru dengan kekecohan yang berlaku, tepat di kepalanya membunuh anak kecil itu yang sedang nyenyak tidur tak lama sebelum itu.

Satu fakta yang sangat menyedihkan - pasukan polis itu sebenarnya menyerbu rumah yang salah, kerana suspek sebenar tinggal di unit atas kediaman yang didiami Aiyana serta neneknya.

Ironinya, semua kejadian yang terjadi direkodkan oleh petugas media, bagi pembikinan drama realiti berkisarkan operasi polis.

Kes ini diisytiharkan selesai pada 4 April 2019, selepas kedua-dua pihak bersetuju dengan nilai pampasan sebanyak $8.25 juta, dibayar kepada keluarga waris.


5 Filem Popular Yang Terlibat Dalam Kes Saman Mahkamah

Anda terasa teruja menantikan pelancaran sebuah filem. Setiap minggu anda nantikan kemunculan pratontonnya agar dapat anda melihat serba sedikit sinopsis jalan ceritanya.

Tibalah hari yang dinantikan dan anda menontonnya di pawagam. Timbul persoalan dalam kepala anda "kenapa pula filem ni jauh benar bezanya dengan previunya?" Anda rasa tertipu dan menyumpah-nyumpah. Majoriti orang, itulah reaksi mereka sekiranya rasa kena bohong dengan filem.

Tetapi bagi segelintir individu lain, mereka merasakan apa yang berlaku adalah satu bentuk penipuan yang perlu dibawa ke mahkamah. Berikut adalah lima filem yang mencetuskan kontroversi, dirasakan tidak jujur sehingga memerlukan perbicaraan oleh penontonnya.

Filem aksi lakonan Ryan Gosling ini memaparkan watak tidak bernama, yang hanya dikenali sebagai 'driver' cuba membantu seorang wanita dan anaknya daripada masalah melibatkan suami wanita tersebut.

Kami sudah sebutkan dalam perenggan pembukaan artikel ini tentang tindakan saman yang dihadapi produser filem kerana menipu penonton, melalui previu yang didakwa menyeleweng.

'Drive' berhadapan masalah ini selepas seorang wanita bernama Sarah Deming dari Michigan - bertindak menyaman penerbitnya kerana memasarkan filem ini ibarat filem aksi 'Fast and Furious' tetapi hasilnya jauh berbeza, dianggap melanggar akta perlindungan pengguna Michigan.

Selain itu Sarah juga menyaman penerbit filem itu kerana mempopularkan sentimen keganasan terhadap masyarakat Yahudi. Saman yang dimulakan pada tahun 2011 pada mulanya ditolak, kerana hakim berpendapat filem tersebut ada memaparkan adegan kejar mengejar.

Sarah melakukan permohonan bagi menukarkan hakim kerana merasakan hakim itu sendiri membawa sentimen anti-Semitik semasa perbicaraan berjalan.

Bagi ramai kanak-kanak perempuan, 'Frozen' merupakan filem yang sangat popular di kalangan mereka tetapi bagi Isabella Tanikumi - filem tersebut adalah kisah hidupnya.

Disebabkan wujud banyak persamaan antara filem tersebut dengan dirinya, Isabella bertindak menyaman Disney penerbit filem 'Frozen' dengan tuntutan ganti rugi $250 juta.

Isabella percaya penerbit filem 'Frozen' sebenarnya meniru kisah hidupnya yang telah diterbitkan dalam bentuk memoir berjudul 'The Yearnings of the Heart', terbitan tahun 2011.

Dalam buku tersebut, Isabella menceritakan tentang perjalanan hidupnya membesar dari kawasan pergunungan di Peru sehinggalah dia berhijrah ke Amerika Syarikat. Tidak dapat dinafikan wujud beberapa persamaan antara buku itu dan filem Frozen.

18 persamaan yang difailkan Isabella dalam tuntutannya bagaimanapun ditolak hakim pada tahun 2015, kerana tidak ada persamaan ketara yang menunjukkan Disney mencedok kisah hidup Isabella untuk difilemkan.

Dalam kes saman melibatkan dua syarikat gergasi dunia iaitu Samsung dan Apple, Apple mendakwa peranti terbaru Samsung (ketika itu) iaitu Samsung Galaxy Tab 10.1 yang dilancarkan pada pertengahan tahun 2011 merupakan produk hasil rekaan Apple.

Dakwaan ini menyebabkan peranti jenama Samsung itu ditahan penjualannya di Eropah, kerana dikatakan mengambil idea asal daripada peranti iPad keluaran Apple seterusnya melanggar paten dan hak cipta.

Samsung yang berhadapan risiko kerugian besar, mempertahankan diri dengan menggunakan satu hujah yang tidak disangka-sangka; idea penciptaan tablet sebenarnya datang daripada filem klasik '2001 : A Space Odyssey' yang memaparkan peranti fiksyen serupa - bukannya idea asal Apple yang asli.

Cubaan Samsung untuk menayangkan adegan filem tersebut yang memaparkan peranti tablet itu di mahkamah bagaimanapun ditolak hakim, kerana tidak membantu menjelaskan adakah Samsung telah melanggar hak cipta Apple atau tidak; sebaliknya hanya berjaya menunjukkan bukan Apple yang mendapat idea awal tentang tablet.

Syarikat animasi terkenal Pixar sebenarnya sudah banyak kali berdepan saman hak cipta. Antara yang paling terkenal adalah kes melibatkan maskot Pixar, lampu meja yang dinamakan Luxo.

Direka berdasarkan rekaan sebenar lampu meja keluaran Luxo ASA, sebuah syarikat dari Norway - tindakan Pixar menghasilkan animasi berdasarkan rekaan lampu meja mereka mempopularkan jenama itu membolehkan Pixar dan Luxo bersetuju untuk meneruskan kolaborasi.

Bagaimanapun, selepas Pixar mengeluarkan model mainan lampu Luxo pada tahun 2009 sebagai hadiah untuk pembeli DVD filem mereka - Luxo bertindak menyaman Pixar. Persetujuan dicapai - Luxo membenarkan Pixar menggunakan rekaan mereka, tetapi kebenaran itu hanya terhad dalam bentuk animasi sahaja.

Pixar juga pernah berhadapan saman berkenaan filem 'Monster's Inc', yang didakwa mengambil idea asal seorang pelukis bernama Stanley Miller. Harus kami akui, rekaannya nampak sama dan persamaan yang disenaraikan - sangat meyakinkan.

Stanley juga dilaporkan cuba menjaja rekaannya untuk penerbitan Hollywood sejak tahun 1998, sehinggalah seorang wakil Pixar datang menemuinya membincangkan perkara tersebut pada tahun 2000; namun mereka gagal mencapai kata putus.

Kes di antara Stanley Miller dan Pixar berakhir dengan keputusan hakim memihak kepada Stanley - tetapi Pixar memilih untuk menyelesaikan tuntutan itu di luar mahkamah.

Anda sudah menonton filem ini? Walaupun banyak adegan mengarut, kami akui teknik pembikinan filem secara gerila dengan pemaparan reaksi dunia nyata orang ramai sangat melucukan. Bagaimanapun disebabkan oleh teknik itu - 'Borat' menjadi antara filem paling banyak disaman di mahkamah.

Diterbitkan pada tahun 2006, saman pertama diterima penerbit filem itu dilakukan oleh sebuah kampung bernama Glod di Romania, selepas watak dalam filem itu bertindak memalukan seluruh kampung mereka dalam filem tersebut dengan bermacam cara.

Penduduk mendakwa mereka diberitahu akan menjadi peserta dalam sebuah dokumentari, tidak menyangka mereka akan dijadikan bahan ketawa seluruh dunia. Malangnya, bukti yang tidak kukuh menyebabkan kes ini diketepikan.

Dua orang anak muda yang menandatangani kontrak untuk difilemkan dalam adegan kurang sopan, bertindak menyaman penerbitan 'Borat' kerana telah memalukan mereka.

Dua anak muda itu juga memohon agar semua adegan melibatkan mereka dibuang kerana bakal menjejaskan masa depan mereka.

Kami sebenarnya dah 'lost count' berapa banyak tuntutan saman dikeluarkan, disebabkan filem ini serta watak ciptaan aktor 'Borat', Sacha Baron Cohen.


Siapa Sebenarnya George Floyd? - Punca Rusuhan Dahsyat Di Amerika Ketika Ini

Bagi yang tidak tahu, kematian seorang individu bernama George Floyd telah mencetuskan tunjuk perasaan di seluruh Amerika Syarikat, dengan para penunjuk perasaan bersungguh-sungguh menyeru agar keganasan pihak polis dihentikan.

George Floyd adalah lelaki berkulit hitam yang tidak bersenjata yang meninggal dunia selepas seorang pegawai polis Minneapolis "melutut" di atas lehernya lebih daripada 8 minit. Ketika mangsa dalam keadaan tertiarap, George memberitahu polis "saya tak boleh bernafas".

Geroge berpindah ke Minneapolis selepas dibebaskan dari penjara dan dikenali sebagai "gergasi yang tidak berbahaya", yang sedang cuba untuk memperbaiki hidupnya.

Menurut rakannya iaitu Christopher Harris, George yang berusia 46 tahun ini dilahirkan di North Carolina dan tinggal di Houston, Texas ketika kecil namun berpindah ke Minneapolis beberapa tahun lalu untuk mencari kerja.

George dikenali dalam kalangan orang yang menyayanginya sebagai "Big Floyd" dan merupakan bapa kepada seorang anak perempuan berusia 6 tahun yang tinggal di Houston bersama ibunya, Roxie Washington.

Dia dikenali oleh orang yang disayangi sebagai "Big Floyd" dan merupakan bapa kepada seorang anak perempuan berusia enam tahun yang tinggal di Houston bersama ibunya, Roxie Washington.

Roxie memberitahu akhbar Houston Chronicle bahawa George merupakan seorang bapa yang baik ketika mereka sama-sama membesarkan anak mereka iaitu Gianna.

Courteney Ross yang merupakan teman wanita George memberitahu bahawa dia tersangat "patah hati" berikutan kematian lelaki berkenaan.

"Terjaga dari tidur dan melihat Minneapolis terbakar adalah sesuatu yang menyedihkan bagi George. Dia sangat sayangkan bandar ini. George datang ke sini dan tinggal di sini kerana penduduk tempatan dan peluang di sini," kata Courteney Ross.

George merupakan seorang atlet yang sangat berbakat terutamanya dalam American Football dan bola keranjang ketika di sekolah.

Menurut Roxie, George tidak menamatkan persekolahan dan mula menghasilkan muzik dengan sebuah kumpulan hip-hop bernama Screwed Up Click.

Selepas bergelut dalam mencari pekerjaan di Houston, George berpindah ke Minneapolis.

Di situ, dia melakukan dua pekerjaan iaitu memandu trak dan sebagai seorang pengawal keselamatan di sebuah restoran Amerika Latin iaitu Conga Latin Bistro.

Seorang pelangga bernama Jessi Zendejas, berkata dalam muat naiknya di Facebook bahawa George "sukakan pelukan daripada pelanggan tetap" di restoran itu.

"Dia akan marah jika anda tidak berhenti untuk menyapanya kerana George sangat gemar bertemu dan melihat orang ramai bergembira," kata Jessi Zendejas.

Dalam satu muat naik di laman GoFundMe, adik George iaitu Bridgett Floyd, berkata bahawa George adalah seorang yang "sanggup melakukan apa sahaja untuk menolong orang lain".

Menurut dokumen mahkamah, George dituduh pada tahun 2007 atas jenahay rompakan bersenjata dalam satu "pencerobohan rumah". Dia dijatuhi hukuman lima tahun penjara setelah perjanjian pengakuan pada tahun 2009.

Dalam satu video di media sosial, George bersuara menentang keganasan senjata api, dengan mengatakan: "Generasi muda kita jelas sekali hilang kawalan diri".

Pada 25 May, George Floyd direbahkan ke tanah oleh pegawai polis Derek Chauvin semasa ditangkap kerana disyaki menggunakan wang kertas $20 palsu di sebuah kedai.

Dalam rakaman tangkapan itu, kedengaran George mengatakan bahawa dia tidak boleh bernafas, sebelum diangkat ke atas pengusung dan ke dalam ambulans.

Dengan menggabungkan video dari orang yang lalu lalang dan kamera keselamatan, meneliti dokumen rasmi dan pakar perundingan, The New York Times menyusun semula secara terperinci detik-detik yang membawa kepada kematian George.

Polis Minneapolis berkata dalam satu kenyataan bahawa pegawai mereka bertindak balas terhadap satu laporan tindakan penggunaan wang palsu di sebuah kedai.

Beberapa minit kemudian, beberapa orang pegawai polis melintas jalan dan menghampiri kenderaan yang disyaki.

Polis mengatakan bahawa mereka mendapati suspek berada di dalam keretanya.

Pegawai pertama menghampiri pemandu tersebut sementara rakannya berjalan ke arah penumpang.

Perbualan antara pegawai dan Floyd tidak dapat dilihat dengan jelas dari sudut kamera keselamatan tetapi pemandu kereta di belakang kereta George bertindak merakam sedikit daripada insiden berkenaan.

Video di bawah menunjukkan para petugas melakukan serangkai tindakan yang melanggar dasar-dasar Jabatan Polis Minneapolis dan berubah menjadi insiden maut, menyebabkan George tidak dapat bernafas, walaupun ketika dia dan orang di sekeliling meminta pertolongan.

Derek kelihatan tidak menghentikan tindakannya menekan lututnya di atas leher George selama 8 minit 46 saat dan ini bukanlah satu-satunya aduan pertama terhadap Derek.

Sebanyak 17 aduan dibuat ke atas Derek sebelum ini, selain terlibat dalam 3 insiden tembakan yang membawa kepada 1 kematian. Salah seorang lagi pegawai polis yang terlibat iaitu Tou Thao, juga menerima 6 aduan sebelum itu serta berhadapan saman atas tindakan kejam pada tahun 2017.

Sehari selepas kematian George, Jabatan Polis Minneapolis memecat keempat-empat pegawai polis yang terlibat dalam insiden itu.

3 hari kemudian, peguam Mike Freeman mengumumkan tuduhan membunuh ke atas Derek Chauvin.

Dua lagi bekas pegawai polis iaitu Thomas Lane dan J. Alexander Kueng serta Tao Thao, masih dalam siasatan.

Seorang bekas pemilik bar El Nuevo Rodeo di Minneapolis berkata kedua-dua George dan Derek bekerja sebagai pengawal keselamatan di tempat itu pada masa yang sama.

Maya Santamaria memberitahu KSTP-TV bahawa Derek bekerja di luar kelab itu selepas waktu bekerja dan tidak tahu sama ada kedua-dua mereka mengenali antara satu sama lain, tetapi mungkin ada masa di mana mereka bekerja bersama-sama pada malam yang sama.

Maya mendakwa bahawa Derek kerap kali bertindak balas dengan terlalu beremosi dan menggunakan semburan lada terhadap orang ramai, mengatakan bahawa "dia mudah marah".


Sejarah Gerakan Antifa : Wira Rakyat atau Pencetus Keganasan?

Setiap kali berlakunya gerakan rusuhan melibatkan kumpulan pelampau kulit putih, nama 'Antifa' akan selalu disebut-sebut, khasnya apabila isu hak masyarakat kulit hitam turut dibangkitkan.

'Antifa' sekiranya ingin difahami, diakui agak mengelirukan sejarahnya kerana pergerakan ideologi seperti ini bukan bergerak sebagai operasi formal; sebaliknya sebagai satu pergerakan idea atau sivil, yang sukar untuk direkodkan aktivitinya.

Nama 'antifa' kembali popular selepas insiden pembalingan telur oleh Will 'Eggboy' Connolly pada kepala Senator Fraser Anning di Australia, dalam insiden bulan Mac tahun 2019. Insiden itu dianggap satu tindakan yang selari dengan ideologi gerakan Antifa.

Ekoran rusuhan besar-besaran di Amerika Syarikat selepas kematian George Floyd pada bulan Mei 2020, Presiden Amerika Syarikat Donald Trump bertindak meletakkan Antifa secara rasminya; sebagai kumpulan pengganas berhaluan kiri.

'Antifa' adalah singkat kepada 'anti-fascist', gerakan melawan pemikiran fasis yang dipercayai telah bermula sejak awal abad ke 20 lagi. Untuk itu, kita perlu melihat terlebih dahulu permulaan gerakan fasisme yang mendorong kepada antifa.

'Fasis' atau 'fasisme' merupakan satu bentuk ideologi yang menyokong kepada pemusatan kuasa sama ada dalam bentuk diktator, tekanan kepada pihak lawan dan semangat nasionalisme yang melampau - atau kesemuanya sekali.

Fasisme dikategorikan duduk di bahagian kanan sekali dalam spektrum ideologi politik; tegas, keras dan gemar menggunakan kuasa untuk mendiamkan musuh. Bagi golongan fasis, apa saja arahan dan keputusan yang diambil oleh pihak pemerintah yang mereka dokong, perlulah dipatuhi dengan akur tanpa bantahan.

Doktrin fasisme dikatakan bermula daripada penubuhan parti politik bernama Le Faisceau atau 'The Fasces' pada tahun 1925 di Perancis. Bagaimanapun, itu tidaklah menandakan fasisme hanya bermula pada era tersebut, cuma gelaran 'fasis' yang popular sehingga kini dipercayai berasal daripada parti tersebut.

Usaha sesebuah kerajaan atau pemerintah yang hendak mentadbir dengan menggunakan kaedah 'negara polis' layak dikatakan tergolong dalam kumpulan fasis, di mana rakyat tidak diberikan peluang untuk bersuara dalam menentukan hala tuju negara serta ditekan secara terbuka untuk patuh.

Perdana Menteri Itali, Benito Mussolini sering disebut sebagai pemimpin fasis paling terkenal, ekoran usaha beliau sejak zaman muda lagi menubuhkan Fasci Italiani di Combattimento atau Italian Fasci of Revolutionary Action - membawa ideologi fasisme kepada Eropah (pautan PDF) dalam skala besar serta mempopularkan istilah pegangan mereka sebagai 'ideologi fasisme.'

'Antifa' pula membawa ideologi yang bertentangan dengan apa yang dipegang kumpulan fasis, dilabelkan sendiri oleh Mussolini dan pentadbirannya sebagai 'anti-fascist' bagi memudahkan mereka mengkategorikan seteru politik mereka.

Mula digerakkan di Itali hasil gabungan kumpulan pekerja dan individu; 'anti-fascist' wujud secara semulajadi sebagai satu gerakan menentang kumpulan militia Milizia Volontaria per la Sicurezza Nazionale atau 'Blackshirts', yang nyata ampuh mempertahankan apa saja tindakan kejam Mussolini.

Beberapa insiden telah berlaku melibatkan golongan fasis dan anti-fasis di Eropah, dengan sebuah pertempuran di London dikatakan merupakan antara yang terbesar berlaku semasa era awal perseteruan fasis melawan antifa.

Pada Oktober 1936, perarakan ahli British Union of Fascists (BUF) seramai 3,000 orang diketuai oleh ahli Parlimen Britain, Oswald Mosley diiringi 6,000 orang pegawai polis berdepan dengan sekatan lebih 20,000 orang dari bermacam lapisan masyarakat.

Perarakan BUF yang dianjurkan merupakan perarakan bagi menyatakan sokongan kepada akta yang dinamakan 'Aliens Immigration Bill' serta kempen anti semitik bagi mengusir etnik Yahudi, yang menetap di situ.

Atas sebab itu perarakan itu diminta dibatalkan penduduk, berikutan kerisauan mereka terhadap sentimen negatif antara kumpulan fasis Britain dengan komuniti Yahudi di situ bakal membawa kepada keganasan.

Anggota polis Britain yang mengiringi BUF mengarahkan orang ramai bersurai bagi membolehkan perarakan diteruskan, namun orang ramai mula bertindak balas dengan agresif membaling bom buatan sendiri, batu, kayu serta apa saja objek keras yang boleh mereka lontar. Ini memaksa pihak polis sama ada unit pejalan kaki atau unit berkuda menyerbu kumpulan besar itu.

Tewas dan gagal menyuraikan penunjuk perasaan, akhirnya Mosley mengumumkan pembatalan perarakan tersebut - memberikan kemenangan kepada kumpulan anti fasis.

Insiden yang kini dikenali sebagai 'Battle of Cable Street' merupakan antara pertempuran terbesar tidak rasmi kumpulan rakyat 'antifa', seringkali disebut sebagai kejayaan terbesar melawan kumpulan fasis.

Berikutan pengaruh yang semakin kuat di Eropah, istilah singkatan 'antifa' sendiri diterima masuk ke dalam kamus Inggeris secara rasmi pada tahun 1946, memberikan kumpulan ini pengiktirafan untuk terus bergerak sebagai gerakan terselindung dalam sistem sosio dan ideologi di Eropah.

Sejak dari itu, 'anti-fascist' lebih terkenal dengan nama baru mereka - 'antifa.'

Setiap kumpulan antifa bergerak secara sendirian, mempunyai autonomi sendiri dalam menjalankan aktiviti dan ini sangat menyukarkan untuk pihak berkuasa membaca apa yang akan mereka lakukan seterusnya.

Seorang aktivis 'antifa' dalam zaman moden mampu menggunakan pelbagai cara untuk menyebarkan ideologi, dengan menggunakan internet dan media sosial, rapat umum, ceramah atau forum kecil-kecilan.

Bagaimanapun, apa yang menjadi masalah dengan gerakan antifa - mereka tiada pimpinan tetap dan ramai di kalangan penyokong ideologi ini sendiri bersifat ekstrimis.

Mereka mempunyai matlamat untuk menggugat atau mengganggu sebarang bentuk acara atau majlis yang dirasakan menyokong penyebaran pemikiran kumpulan fasis atau dalam istilah modennya 'individu berhaluan kanan yang ekstrim.' Namun sesuatu yang kurang enak tentang antifa, mereka juga gemar menggunakan pegangan 'matlamat menghalalkan cara.'

Disebabkan ketiadaan kepimpinan yang menerajui serta merancang pergerakan, amat mudah untuk sesiapa saja menggunakan nama 'antifa' bagi menghalalkan keganasan; sama ada dalam bentuk kemusnahan harta benda seperti yang biasa berlaku sehingga menyebabkan kerugian pada individu tidak bersalah.

Walau bagaimanapun, majoriti penyokong antifa percaya sebarang bentuk keganasan atau kekerasan hanya perlu dilakukan, disebabkan oleh keperluan untuk mereka mempertahankan diri.

Malangnya, semakin ramai peserta mula menyebabkan kecederaan atau kematian orang lain atas nama antifa.

Aktiviti-aktiviti antifa disertai individu-individu yang gemar menggunakan taktik yang dikenali sebagai 'black bloc'; memakai pakaian hitam serta menutup muka dengan topeng atau topi keledar, agar wajah mereka terlindung.

Tindak balas antifa kebiasaannya tidak diketahui apa penamatnya. Ada penyokong antifa yang anti keganasan tetapi ada juga yang menggunakan peluang itu untuk melakukan tindak balas keras.

Disebabkan oleh risiko itulah seandainya berlaku sedikit sahaja insiden kekerasan dalam rapat umum antifa - tidak menghairankan seandainya insiden itu boleh merebak menjadi besar disebabkan kewujudan pihak-pihak yang sengaja mengambil peluang, disebabkan peluang besar yang terhidang.

Dari satu sudut, banyak pihak melihat ideologi antifa sebagai sesuatu yang positif jauh berbeza dengan fasis, yang seringkali dikait sebagai pemikiran negatif.

Antifa melawan penindasan secara terbuka, berani bersuara dan yang penting, mampu bertindak balas. Bagaimanapun kelonggaran organisasi antifa itu sendiri merupakan kelemahan dan juga kekuatan utama gerakan ini.

Konsep gerakan sivil yang mereka amalkan membolehkan sesiapa saja menggunakan label antifa untuk menghalalkan apa saja tindakan yang dirasakan perlu.

Wujud beberapa organisasi kecil yang terbuka memperjuangkan ideologi antifa seperti Rose City Antifa di Portland, gerakan antifa terawal ditubuhkan di Amerika Syarikat sejak tahun 2007 - namun organisasinya layak dikatakan tiada struktur tetap.

Pengkritik gerakan antifa menyatakan kebimbangan tentang situasi ini, kerana yakin seandainya terjadi sesuatu yang di luar jangkaan tiada siapa yang mampu mengawalnya.

Mereka menyifatkan penyokong antifa juga tidak ada hala tuju, bergerak mengikut arus cuba menghalang atau menjatuhkan siapa yang mereka percaya fasis - tanpa benar-benar jelas apa dan siapa yang mereka cuba kejarkan.

Dalam zaman media sosial yang memudahkan sentimen dihangatkan, diramal lebih ramai akan mudah mengikut ideologi antifa dek pegangan mereka yang nyata lebih idealistik, menawarkan kebebasan tanpa kongkongan kerajaan yang ditagih minda segelintir individu.

Penyokong kuat antifa percaya antifa menyanggah pembodohan yang dilakukan pemerintah atau kerajaan; dan itu menjadi teras utama tarikan ideologi tersebut kepada mereka yang baru hendak berjinak dengan aktivisme.

Sudah banyak kes ancaman yang dinamakan sebagai 'doxxing' berlaku melibatkan individu-individu tidak dikenali dikatakan berjuang atas nama antifa, mengancam komuniti kecil serta individu yang mereka rasakan melawan kehendak mereka.

Label antifa kini kerap digunakan mewakili kelompok penunjuk perasaan anti kerajaan seperti di Amerika Syarikat, Britain dan Eropah, yang mensasarkan reaksi keras terhadap kumpulan polis. Ini kerana antifa percaya polis adalah tali barut utama yang melindungi kerajaan. Mesej anti fasisme juga semakin kerap dilaungkan dalam rapat umum yang ada, sama ada yang bersifat ganas atau lebih konservatif.

Satu persoalan yang gagal dijawab mana-mana pihak; daripada ribuan yang hadir, berapakah jumlah sebenar pendokong ideologi antifa?

Tiada siapa tahu. Adakah ketidaktentuan itu satu rahmat atau satu malapetaka, pada mana-mana masyarakat yang di dalamnya terkandung ramai pendokong pemikiran antifa?


Y-40 The Deep Joy: Kolam Renang Paling Dalam di Dunia

Tidak ramai tahu akan kewujudan Y-40 The Deep Joy sebagai kolam renang paling dalam di dunia. Ramai lebih mengetahui tentang Nemo 33, sebuah kolam renang di Brussels, Belgium yang mempunyai kedalaman maksima 34.5 meter, bersamaan 113 kaki. Nemo 33 memegang rekod sebagai kolam paling dalam di dunia selama lebih 10 tahun, sejak dibuka pada 1 Mei 2004, hinggalah perasmian Y-40 pada 5 Jun 2014.

Y-40 terletak di dalam taman di sebuah hotel 4 bintang di Montegrotto Terme, Padua, Itali, iaitu Hotel Terme Millepini. Terletak di kaki bukit Euganean Hills sejak tahun 1978, Hotel Terme Millepini adalah antara salah sebuah daripada 90 buah fasiliti spa termal  di daerah berkenaan.

Di kawasan ini, air hujan daripada Lessini Mountains memperolehi haba dan garam mineral melalui pengalirannya merentasi Euganean Hills (yang asalnya gunung berapi). Air ini menjadi sumber berharga buat fasiliti perhotelan dan spa di kawasan Euganean Hills, terutamanya buat Hotel Terme Millepini kerana membolehkan mereka menyediakan air di kolam renang Y-40 pada suhu antara 32 hingga 34 darjah Celsius, membolehkan para perenang dan penyelam menggunakan sut renang, tanpa perlu memakai sut basah.

Impian seorang kanak-kanak yang sangat meminati aktiviti menyelam telah berjaya memberi nyawa kepada Y-40. Sejak tahun 1980an, Emanuele Boaretto yang masih kecil menceritakan tentang idea pertamanya itu kepada ayahnya, Giuseppe.

Idea tersebut terhasil daripada perniagaan keluarganya, iaitu Hotel Terme Millepini, di mana Emanuele membayangkan untuk membina sebuah kolam renang yang sangatdalam buat para penyelam skuba, dengan menggunakan air suhu panas daripada Euganean Hills bagi membolehkan aktiviti tersebut dilakukan walaupun ketika musim sejuk.

Krisis ekonomi sekitar tahun 2009 memaksa spa-spa di daerah Euganean untuk membuat keputusan yang berani dan berpandangan jauh demi kelangsungan perniagaan pelancongan mereka. Buat arkitek Emanuele Boaretto, beliau mula mempertimbangkan semula idea kolam skubanya itu, dan membuat keputusan untuk menjadikannya suatu kenyataan. Beliau membina kolam terdalam di dunia itu dalam masa cukup setahun, yakni 365 hari.

Emanuele berasa sangat bangga dengan kejayaan projek ini kerana dihasilkan dengan melibatkan hanya anak bangsa Itali. Pada 5 Jun 2014, di Montegrotto Terme, setengah jam dari Venice, kolam paling dalam di dunia, Y-40 The Deep Joy dibuka secara rasmi dan menjadi yang pertama, dan satu-satunya fasiliti buat penyelam yang menggunakan air terma (bersuhu suam / panas).

Sejak pembukaannya pada tahun 2014, jumlah pelancong ke Montegrotto Terme mula meningkat, yang datang daripada serata dunia. Ini secara tidak langsung memberi kesan positif kepada ekonomi tempatan.

Y40 mempunyai kedalaman 42.15 meter atau 138 kaki, menjadikannya kolam terdalam di dunia. Kolam ini mengandungi 4,300 meter padu air terma pada suhu antara 32 hingga 34 darjah Celcius dan turut mempunyai gua bawah air dan terowong telus tergantung di mana pengunjung boleh melalui berjalan melaluinya.

Y40 mempunyai beberapa platform pada kedalaman berbeza, antara 1.3 meter hingga 12 meter, sebelum dindingnya mengecil menjadi corong dalam sehingga 40 meter ke bawah. Hotel ini juga menawarkan tiket selaman bebas dan skuba.

Selain daripada aktiviti renang dan skuba, Y-40 turut menjadi lokasi latihan keselamatan dan menyelamat buat anggota beruniform seperti tentera dan polis.

Y-40 dianggap sebagai kolam paling penting di dunia bagi aktiviti selaman bebas, dan ramai penyelam terkenal yang memegang rekod dunia pernah menyelami kolam ini sejak pembukaannya.

Antaranya termasuklah Enzo Maiorca, manusia pertama yang berjaya melakukan selaman bebas sedalam 50 meter, dan kemudiannya 100 meter. Beliau merasmikan kolam Y40 bersama anak perempuanya yang juga pemegang rekod selam, iaitu Patrizia Maiorca.

Selain Maiorca, Y40 turut pernah dilawati oleh Umberto Pelizzari, satu-satunya pemegang rekod dalam semua disiplin apnea. Terdapat ramai lagi penyelam dunia yang memilih Y-40 sebagai lokasi selaman mereka, termasuklah Andrea Zuccari dan Alexey Molchanov.


Bagaimana Hubungan China Dengan Etnik Cina Di Seluruh Dunia?

Salah satu isu yang sering melanda masyarakat Cina bukan saja di negara kita malahan di seluruh dunia; adalah pertikaian tentang kesetiaan mereka terhadap negara yang mereka diami.

Isu ini dikeruhkan lagi dengan gejala sinofobia yang melanda dunia, disebabkan persepsi negatif dibawa oleh kemasukan pelancong-pelancong China ke negara luar serta penularan pandemik Covid-19 yang bermula dari sana.

Banyak pihak dalam negara kita sendiri sudah mula mempersoalkan kesetiaan segelintir masyarakat Cina Malaysia, apatah lagi apabila beberapa pimpinan politik tempatan tidak takut untuk menyuarakan sokongan kepada usaha negara China memperluaskan jajahannya serta mengiktiraf Laut China Selatan sebagai milik negara itu.

Dari mana datangnya persepsi yang mempertikaikan kesetiaan etnik Cina kepada negara kelahiran mereka? Persoalan yang lebih spesifik; wajarkah kita sebagai rakyat Malaysia mempersoalkan ideologi sebenar etnik Cina di Malaysia berdasarkan iklim politik semasa?

Satu konsep yang perlu difahami tentang hubungan di antara China dengan masyarakat Cina di seluruh dunia, adalah konsep jalinan yang dipercayai menghubungkan mereka.

Selepas Presiden Deng Xiaoping naik mengambil alih tampuk daripada Mao Zedong, kerajaan China memperkenalkan konsep yang dinamakan 'huaqiao' dan 'huaren', bagi membezakan antara setiap individu berketurunan Cina di luar negara.

'Huaqiao' mewakili warganegara China yang tinggal di luar China sementara 'huaren' pula merujuk kepada individu etnik Cina yang telah menjadi warganegara luar China.

Dasar kewarganegaraan China pada ketika itu jelas - mereka hanya mengiktiraf etnik Cina warganegara China, termasuklah 'huaqiao.' Sementara golongan 'huaren' pula tidak lagi dianggap mempunyai hubungan dengan mereka menerusi pewartaan undang-undang kewarganegaraan China tahun 1980.

Fenomena globalisasi membuka peluang untuk ramai warga China berkunjung ke dunia luar bermula penghujung dekad 1980-an ke 90-an, membuatkan ramai rakyat China merantau ke luar khasnya ke negara maju.

Pengaruh kerajaan negara maju seperti di Eropah mula memperkenalkan konsep dua kewarganegaraan, menyebabkan permintaan terhadap sistem serupa dapat diperkenalkan di China.

Ini kerana ramai rakyat China yang merantau merasa sayang untuk melepaskan kewarganegaraan mereka, tetapi dalam masa yang sama mahu menjalani hidup lebih baik di negara-negara maju.

Desakan ini bagaimanapun tidak dihiraukan kerajaan China yang terus berkeras untuk meneruskan sistem mereka. Bagi mereka ketika itu, orang Cina adalah warga China. Namun insiden yang berlaku di Indonesia dipercayai mula melembutkan hati mereka.

Dalam insiden yang dikenali dengan nama 'Kerusuhan Mei 1998', beberapa negeri di Indonesia berdepan rusuhan anti masyarakat Cina yang akhirnya menyebabkan kejatuhan kerajaan Indonesia.

Masyarakat Cina di Indonesia ketika itu berdepan serangan, rompakan dan harta mereka dibakar, termasuklah kenderaan dan kediaman. Kaum wanita Cina dirogol individu-individu bernafsu buas. Dianggarkan seramai 11,888 orang majoritinya Cina terbunuh dengan 168 kes rogol dilaporkan.

Insiden bulan Mei itu bagaimanapun pada awalnya tidak mendapat reaksi kerajaan China. Reaksi ini selari dengan pegangan kerajaan China yang tidak mahu mencampuri urusan negara lain, namun tekanan kumpulan 'huaren' yang mahu China melindungi etnik Cina yang menjadi sasaran pemberontak dan pengganas seperti di Indonesia mula kedengaran.

Walau demikian, untuk masuk campur urusan Indonesia pasti akan memberikan kesan besar pada China.

China gusar tindakan mereka menyuarakan pandangan akan menyebabkan Indonesia mula lebih akrab dengan Taiwan. Selain itu peranan Indonesia dalam menguasai sebahagian besar Laut China Selatan juga menjadi isu penting yang dibincangkan.

Jadi China melakukan dua perkara serentak - menyuarakan kebimbangan mereka terhadap nasib etnik Cina di republik itu secara terbuka, buat kali pertama mencampuri urusan negara lain.

Dalam masa yang sama bagi menjaga hati Indonesia, China menawarkan kerjasama ekonomi, pelaburan serta pinjaman kepada Indonesia.

Taktik itu berjaya mendiamkan Indonesia dan dalam masa yang sama, membuatkan kumpulan huaren di seluruh dunia mula percaya bahawa China sudah sedikit-sebanyak mengiktiraf wujud hubungan antara semua etnik Cina dengan China - walaupun secara tidak rasmi.

Pertemuan di antara Presiden Jiang Zemin dengan Presiden B.J. Habibie berjaya meyakinkan Indonesia bahawa mereka tidak akan sama sekali menggunakan etnik Cina warganegara Indonesia sebagai alat untuk mencipta tekanan bersifat politik atau ekonomi di negara itu.

Bagaimanapun tidak dapat dinafikan insiden rusuhan tahun 1998 telah menjadi titik tolak utama pembinaan semula kerjasama di antara China dengan etnik Cina yang lain di seluruh dunia.

Penubuhan Overseas Chinese Affairs Office (OCAO) atau namanya di China 'Quaioban' dan Federation of Returned Overseas Chinese Association (FROCA) atau 'Qiaolian' menjadi titik tolak kerjasama antara etnik Cina bukan warganegara China dengan kerajaan China secara rasmi, pada tahun 2001.

Penglibatan kumpulan bukan warganegara China dalam pertubuhan itu dikritik banyak pihak khasnya melibatkan negara Asia Tenggara, tetapi kritikan itu tidak diendahkan. Bermula dengan hanya 31 penasihat luar negara, kedua-dua pertubuhan itu akhirnya dianggotai oleh 581 orang ahli mewakili 94 buah negara - majoritinya datang daripada golongan huaren.

Bagi menyatukan kerjasama antara 'huaren' dan 'huaqiao,' kerajaan China menubuhkan Conference of World Federation of Huaqiao Huaren Associations (CWFHHA). Persidangan yang dihadiri gabungan etnik Cina bukan warganegara dan warganegara China, digunakan sebaik mungkin Presiden China ketika ini Xi Jinping, sebagai medan penyatuan kesemua etnik Cina di seluruh dunia.

Pada ucap tama beliau dalam persidangan tahun 2014 CWFHHA, Jinping mula menggelarkan kesemua etnik Cina tanpa mengambil kira kewarganegaraan mereka sebagai 'keluarga besar Zhonghua'; disifatkan petanda kerajaan China mula melihat etnik Cina sebagai satu keluarga yang mempunyai pertalian, tanpa mengambil kira dari mana mereka datang.

Perubahan penerimaan ini dikatakan selari dengan perancangan China dalam memajukan semua visi pembangunan yang telah mereka rancangkan. Keupayaan kumpulan huaren di seluruh dunia membekalkan apa yang diperlukan China adalah satu aset yang amat berharga dan perlu diguna sebaik mungkin.

Peranan kumpulan huaren di negara-negara sasaran China dalam projek gergasi One Belt One Road dalam mempengaruhi kerajaan atau masyarakat setempat, juga dilihat boleh membantu China merealisasikan impian mereka.

Gesaan untuk etnik Cina di seluruh dunia mempertahankan tradisi Cina yang mereka amalkan seperti cara hidup, bahasa dan identiti mula dibuat merentasi sempadan negara, dengan golongan huaren mula diletakkan sebagai komuniti penting yang boleh menyumbang kepada pengukuhan ekonomi dan etnik Cina.

Dalam ucapan pada tahun 2015, Perdana Menteri China Li Keqiang menggariskan 3 aspek utama bagaimana kerjasama di antara kerajaan China dengan komuniti huaqiao dan huaren boleh dibentuk :

Menjadi tenaga kerja efektif yang mampu memperkembangkan ekonomi China, kedua untuk menjadi 'jambatan pelangi' yang membantu kerjasama antara kerajaan China dengan kerajaan negara asal mereka dalam projek One Belt One Road dan yang ketiga, untuk membawa imej baru kumpulan peniaga etnik Cina yang menyanjung tinggi visi penyatuan Dunia Cina yang positif dan harmoni.

Bagaimanapun, bukan semua pihak suka dengan apa yang China lakukan - apatah lagi apabila China mula mencampuri urusan dalaman negara lain.

Negara kita juga pernah mengalami konfrontasi serupa pada tahun 2015 akibat perubahan dasar China ini - apabila Duta China ke Malaysia, Huang Huikang direkodkan mengkritik tindakan beberapa pihak pro-etnik Melayu yang mahu melakukan tunjuk perasaan di Petaling Street, kawasan yang didominasi peniaga etnik Cina.

Huikang dalam kenyataannya menyebut bahawa China tidak bersetuju dengan mana-mana pihak yang mengganggu ketenteraman awam. Tindakan beliau menjadualkan lawatan ke Petaling Street, dilihat sebagai tanda sokongan ke atas kumpulan etnik Cina yang ada di Malaysia.

Walaupun kerajaan China menafikan insiden itu sebagai satu bentuk campur tangan langsung mereka ke dalam urusan politik negara mereka, sudah pastilah apa yang berlaku akan memberikan kesan ke atas komuniti masyarakat Cina di negara kita.

Kami sudah mengulas panjang kenapa China berubah, berusaha menyatukan semula komuniti huaren dengan warganegara China di seluruh dunia di bawah panji mereka, sebab-sebabnya kenapa perubahan itu dilakukan dan faedahnya yang sangat selari dengan gagasan pembangunan negara tersebut.

Adakah wajar rakyat Malaysia berusaha untuk memajukan kepentingan negara China, hanya kerana dia berketurunan Cina dan China secara terbuka menerima mereka sebagai sebahagian daripada 'orang mereka'?

Blurring the Distinction between huaqiao and huaren: China's Changing Policy towards the Chinese Overseas


5 Kawasan Di Mana Penduduknya Dilarang Meninggal Dunia

Sekiranya anda diberitahu ada bandar atau pekan di dunia ini yang tidak membenarkan anda meninggal dunia, pasti ada antara anda yang merasakan perkara itu sesuatu yang melucukan.

Bagaimanapun, peraturan ini sebenarnya memang wujud; sama ada disebabkan oleh tekanan politik, cuaca ataupun masalah lain. Apa yang jelas, punca utama kenapa larangan itu dikeluarkan pihak berkuasa lima kawasan yang kami senaraikan ini mempunyai fungsi yang berbeza disebabkan oleh kondisi unik yang wujud di setiap kawasan tersebut.

Berikut adalah lima kawasan di dunia yang menghalang penduduknya meninggal dunia di kawasan tersebut.

Terkenal dalam lipatan sejarah sebagai salah satu lokasi suci orang Yunani (Greece) satu masa dahulu, Pulau Delos dipercayai oleh orang Yunani zaman dahulu sebagai lokasi kelahiran Dewa Apollo, salah satu Tuhan utama orang Yunani.

Oleh kerana itu binaan serta ukiran di sekeliling pulau tersebut dibuat bagi menyembah Apollo, mengangkat Pulau Delos sebagai sebuah kawasan suci. Disebabkan oleh kepentingannya kepada kepercayaan masyarakat Yunani zaman dahulu, Delos diisytiharkan kawasan haram untuk mana-mana manusia yang meninggal dunia mengotorkannya.

Bermula pada tahun 5SM, pemerintah Yunani mengarahkan agar semua pusara yang ada di Delos digali semula, agar mayat-mayat yang ada dipindahkan ke pulau lain. Selepas proses itu selesai, arahan agar tidak ada kematian dibenarkan berlaku di situ dikeluarkan.

Bagi memastikan kesuciannya kekal terjaga, semua penduduk asal Pulau Delos dipindahkan. Kini, Pulau Delos menjadi salah satu tapak warisan sejarah dunia selepas pengisytiharan tahun 1990 dilakukan, cuba melindungi semua lokasi bersejarah yang masih ada di pulau tersebut.

Salah satu lokasi pelancongan paling terkenal di negara Jepun, Tokong Itsukushima yang terletak di Pulau Miyajima menjadi tarikan ramai bukan saja kerana keindahannya tetapi statusnya sebagai tokong agama Shinto yang terus mengekalkan tradisinya.

Dibuka pada abad ke 6, Itsukushima merupakan binaan yang dibuka untuk menyembah Tuhan kepercayaan Shinto, Susano-o no Mikoto yang menjaga lautan dan Amaterasu yang mengawal matahari.

Sejak tahun 1878, penjaga tokong Itsukushima memastikan tidak ada sebarang bentuk pelanggaran adat dan tradisi mereka berlaku di pulau tersebut. Mereka tidak membenarkan sebarang bentuk kelahiran dan kematian terjadi di situ, memerlukan sesiapa saja yang hendak bersalin, tua atau mula sakit tenat dipindahkan.

Disebabkan larangan-larangan itu, sudah tentulah pengebumian kematian juga menjadi pantang larang utama di pulau tersebut.

Disebabkan oleh keperluan untuk mencari pekerjaan di bandar, pekan kecil bernama Sellia yang terletak dalam Calabria di Itali menghadapi penyusutan jumlah penduduk yang ketara - khasnya penduduk muda.

Ini menyebabkan purata umur penduduk pekan tersebut melebihi 60 tahun merangkumi 2 per 3 daripada keseluruhan penduduknya. Sellia mengalami penurunan penduduk daripada lebih 1,300 orang pada dekad 1960-an kepada hanya 537 orang pada tahun 2015.

Oleh kerana itu Datuk Bandar Sellia, Davide Zicchinella terpaksa melaksanakan pengisytiharan undang-undang pada tahun 2015, untuk mewajibkan kesemua penduduk yang ada menjalani ujian kesihatan berkala.

Sekiranya mereka gagal menghadiri ujian dan jatuh sakit, mereka akan dikenakan bayaran cukai sebanyak EUR10 setahun. Walaupun amaunnya sedikit, sambutan yang diterima terhadap pengenalan undang-undang tersebut amat menggalakkan.

Kami tidak tahu siapa yang perlu membayar kompaun itu, seandainya kematian benar-benar berlaku.

Berbeza dengan Sellia, sebuah pekan kecil bernama Sarpourenx di Bordeaux, Perancis mempunyai masalah menguruskan kematian disebabkan oleh kegagalan mereka mendapatkan tambahan kawasan pengebumian berdekatan mereka.

Kawasan-kawasan pusara yang ada di pekan itu sudah penuh serta tidak lagi mampu menampung, seandainya berlaku pertambahan kematian.

Bagi 'menyelesaikan' masalah ini, Datuk Bandar Sarpourenx, Gerard Lalanne mengumumkan undang-undang baru bahawa tidak ada kebenaran akan dikeluarkan untuk mana-mana 260 orang penduduk Sarpourenx meninggal dunia di situ.

Sekiranya mereka ingin meninggal dunia, mereka perlu bergerak ke tempat lain kerana pihak pentadbiran pekan tidak lagi berupaya menguruskan jenazah mereka. Kegagalan untuk mematuhi arahan ini, akan menyebabkan hukuman teruk bakal dikenakan pada pesalah.

Dilakukan sebagai satu simbol protes, dekri undang-undang itu diperkenalkan Lalanne pada 13 Februari 2008. Bagaimanapun, tiada 'pesalah' sempat dihukum - kerana Lalanne sendiri meninggal dunia 10 bulan selepas pengenalan undang-undang baru tersebut.

Sekiranya semua lokasi di atas menghalang kematian disebabkan oleh kepercayaan atau masalah setempat, Longyearbyen yang terletak di Svalbard, Norway pula menghadapi masalah yang cukup berbeza - cuaca sejuk di situ menghalang pereputan mayat.

Svalbard mula terkenal sebagai sebuah pekan perlombongan pada era 1900-an, membawa bersama komuniti campuran dari Russia, Chile malahan komuniti dari Filipina dan Thailand ke sana, mencari rezeki.

Perlu kami perjelaskan, Longyearbyen sangat popular dalam internet sebagai lokasi di mana 'kematian tidak dibenarkan sama sekali', dipercayai disebabkan oleh cuaca sejuknya yang melampau. Dakwaan ini separa benar. Tidak ada apa-apa larangan khas dikenakan kepada mana-mana individu 'untuk meninggal dunia' di Longyearbyen.

Bagaimanapun, disebabkan cuaca yang terlampau sejuk, pengebumian mayat tidak dilakukan menggunakan keranda. Sebaliknya, hanya mayat yang telah dibakar dibenarkan untuk dikebumikan di situ, memberikan pekan tersebut peraturan unik yang jarang diamalkan di tempat lain.


Kisah Kuda Trojan Mungkin Sekadar 'Hoax' Era Tamadun Yunani

Dalam penggunaan bahasa zaman moden, kerap kali kita akan menemui penggunaan istilah 'Trojan Horse' bagi melambangkan penyusupan sesuatu sama ada individu atau rancangan, ke dalam satu badan lain dengan matlamat menjatuhkan badan tersebut.

Istilah 'trojan horse' asalnya berpunca daripada taktik tentera yang digunakan untuk melemahkan pihak musuh.

Bagaimanapun dalam zaman moden, istilah tersebut mula digunakan secara luas bukan saja terhad dalam bidang ketenteraan, sebaliknya turut sama mula digunakan dalam istilah pengkomputeran, politik, sosial serta bermacam lagi cabang lain.

Dari manakah datangnya istilah ini dan benarkah dakwaan bahawa satu ketika dulu, masyarakat Yunani (Greece) menggunakan taktik ini dalam peperangan mereka?

Kisah berkenaan 'kuda Trojan' yang digunakan askar Yunani menyerang hendap kota Troy dari dalam kota itu sendiri, sebenarnya kurang jelas adakah benar-benar berlaku daripada segi bukti sejarah.

Ini kerana sumber asal kisah kuda ini datang daripada hikayat yang boleh diragui kesahihannya. Sumber utama kisah ini terkandung dalam koleksi hikayat orang Yunani'Odyssey', hasil tulisan seorang penulis terkenal Homer.

Apa yang membuatkan status hikayat karangan Homer dipersoalkan adalah kerana besar kemungkinan Homer itu sendiri tidak wujud; walaupun hasil tulisannya terus popular sehingga kini sebagai rujukan sejarah!

Terdapat banyak kecelaruan berkenaan rekod-rekod sejarah yang dicatat Homer dalam tulisannya, khasnya apabila melibatkan garis masa.

Ada pendapat menyebut Homer hidup sekitar tahun ke 8SM, tetapi catatan sejarah yang direkodkan beliau datang beratus-ratus sebelumnya daripada era 520SM.

Catatan sejarah Homer yang terkandung dalam buku Iliad hasil karangannya juga disanggah ketulenannya disebabkan perbezaan yang ada antara keterangan berkaitan cara hidup masyarakat yang hidup ketika hayat Homer, dengan bukti-bukti yang ditemui sejak dahulu hingga sekarang.

Banyak pendapat utama menyimpulkan Homer sebenarnya tidak wujud, tetapi merupakan satu nama samaran atau gelaran yang digunakan bagi merujuk kepada usaha masyarakat Yunani zaman dahulu mengkompilasikan hikayat-hikayat mereka, lalu diberikan nama pena 'Homer' sebagai rujukan.

Disebabkan ketiadaan sumber-sumber yang sahih inilah penyelidik merasakan ada kemungkinan kisah 'kuda Trojan' Yunani juga berkemungkinan hanyalah tokok tambah orang zaman dahulu, hendak menyedapkan cerita hikayat mereka.

Walaupun kita bukan orang Yunani, kisah  'kuda Trojan' pasti kita kenali kerana seringkali diceritakan dalam pelbagai bentuk media.

Secara ringkasnya putera Troy, Paris telah jatuh cinta dengan permaisuri Sparta, Helen yang ketika itu telahpun dikahwinkan dengan Raja Yunani, Menelaus. Atas dasar cinta, Paris bertindak 'menculik' Helen, menyembunyikan kekasihnya di kota Troy yang pada ketika itu merupakan antara kubu terkuat yang ada di bumi.

Menelaus yang berang isterinya dilarikan, mengerahkan askar Yunani menyerbu kota Troy untuk menyelamatkan isterinya, sambil menguasai kota tersebut disebabkan pengkhianatan Paris.

Hampir 10 tahun orang Yunani cuba menggempur bandar Troy. Setiap serangan mereka gagal dan tentera Yunani terpaksa berkampung berhampiran kota tersebut sepanjang tempoh tersebut, mencari jalan menyelamatkan Helen.

Menelaus yang buntu meminta nasihat Odysseus, pakar strategi perang mereka.

Odysseus yang sebenarnya enggan menyertai kempen perang menyelamatkan Helen mengemukakan satu taktik, agar pembinaan kuda gergasi menggunakan kayu yang mampu menempatkan askar mereka dalam binaan tersebut; dijadikan sebagai hadiah kepada pemerintah Troy.

Kuda gergasi itu ditinggalkan di depan pintu masuk kota Troy sebagai simbol menyerah kalah dan askar Yunani pun berpura-pura belayar pulang ke Greece.

Hadiah kuda gergasi itu dilhat sebagai tanda bahawa askar Yunani sudah memberhentikan serangan 10 tahun mereka, membuatkan orang Troy menarik masuk kuda itu ke dalam kota mereka.

Pada waktu malam, semasa warga Troy sibuk meraikan kejayaan mereka mempertahankan kota tersebut selepas perang panjang, mereka tidak menyedari askar Yunani sedang menunggu di dalam kuda itu dengan sabar.

Mengetahui askar dan penduduk Troy sudah mabuk dan kepenatan, askar Yunani yang bersembunyi menyerbu keluar dari kuda tersebut, menyerang dan menakluki kota Troy serta berjaya mengembalikan Helen kepada suaminya dengan mudah.

Pada tahun 1964, ahli sejarah terkenal Moses Finley menyarankan agar naratif hikayat berkaitan  legenda kuda Trojan, tidak lagi dianggap sebagai kisah sejarah sebaliknya dikategorikan sebagai karya fiksyen atau mitos - sehinggalah kita dapat menemui bukti arkeologi yang menunjukkan kebenarannya.

Ini berdasarkan ketiadaan rekod-rekod sejarah yang berjaya untuk membuktikan benarkah berlaku perang yang dikatakan dan ketiadaan bukti seperti artifak yang menunjukkan strategi kuda gergasi digunakan bagi melumpuhkan kota Troy.

Penemuan kota Troy pada tahun 1871 di Hisarlik, Turki menunjukkan bukti kewujudan kota tersebut, namun sehingga kini tiada bukti jelas yang berjaya mengesahkan kuda tersebut benar-benar dibina.

Laporan penemuan kepingan-kepingan kayu yang berbentuk unik sepanjang 15 meter pada tahun 2014 oleh dua orang penyelidik dari Universiti Boston menggemparkan dunia. Kepingan-kepingan kayu itu dikatakan datang daripada rangka kuda tersebut, diyakini kebenarannya oleh kumpulan arkeologi tersebut.

Selain itu laporan itu juga melaporkan penemuan kepingan gangsa yang sudah rosak, diukir dengan tulisan sama seperti apa yang terkandung dalam hikayat tulisan Homer bertulis;

"For their return home, the Greeks dedicate this offering to Athena" ('untuk kembali, kami menyerahkan kuda ini sebagai persembahan kepada Dewi Athena.')

Walau bagaimanapun, pencarian dua nama yang terlibat dalam penemuan itu iaitu Christine Morris dan Chris Wilson yang didakwa penyelidik daripada Boston University gagal memberikan rekod jelas.

Pihak Boston University sendiri tidak pernah melaporan apa-apa penemuan tentang 'kuda Trojan' melalui saluran rasmi mereka, menunjukkan ada sesuatu yang tidak benar tentang laporan penemuan tersebut, sama ada satu penipuan atau hanyalah berita palsu yang sengaja direka netizen.

Jadi, pada pandangan peribadi kami - kami lebih gemar untuk menamakan hikayat 'Trojan Horse' sebagai sebuah mitos kerana jalan ceritanya terlalu sempurna dan bersifat fiksyen.

Kisah ringkas yang kami catatkan di atas belum mengambil kira peranan Dewa-Dewi Yunani dalam faktor perang tersebut seperti kandungan asal yang ditulis dalam karya Homer. Kisah bagaimana pahlawan agung Achilles menyertai dan menjadi faktor penentu kemenangan orang Yunani dalam perang tersebut juga terlalu hebat untuk dikatakan berdasarkan realiti.

Membaca bagaimana mudahnya warga Troy diperbodohkan hanya dengan menggunakan kuda kayu serta lakonan orang Yunani adalah agak membingungkan. Ini kerana tamadun mereka mampu membina kota yang gah serta diakui mempunyai ilmu yang agak tinggi.

Kami cenderung untuk mengatakan legenda 'Trojan Horse' hanyalah 'Trojan Horse' yang diwujudkan, mitos dan hikayat yang sengaja dicipta untuk mengangkat reputasi orang Yunani dalam sejarah dunia.

Apa yang malang - sehingga kini kita pun masih ramai yang percaya akan kejadian dan kebenarannya.


5 Motor Lejen Kegemaran Anak Muda Satu Masa Dulu

Sebagai seorang peminat motorsikal, penulis seronok melihat bagaimana meriahnya jalan raya kita dengan bermacam jenis motorsikal baru selepas penjualan motorsikal di negara kita kembali meriah tidak lama dahulu.

Model-model baru yang ada sama ada dalam bentuk moped, sportbike atau skuter memang cantik-cantik belaka tetapi pada hati penulis belum cukup untuk mengembalikan trend permotoran era 90-an dan awal milenium dulu yang membawa fenomena unik.

Pada hemat penulis, trend motorsikal kini dipandang sebagai alat pengangkutan tetapi bagi penunggang era tersebut, motorsikal adalah hidup mereka. Tidak ada model lain yang melambangkan era tersebut, melainkan lima model motorsikal ini.

Motor paling ramai peminat serta menjadi kebanggan anak muda yang memilikinya, geng-geng TZM memang merajai jalan raya satu masa dulu. Ini kerana motorsikal ini merupakan motorsikal paling kecil yang menyerupai sebuah motorsikal kejohanan MotoGP satu masa dulu.

Dengan kelajuan maksima 200km/j (ya benar, penulis dah cuba dan angka ini terbukti mampu dicapai) serta kuasa kuda sebanyak 35bhp, rangka besar TZM membuatkan motorsikal ini agak segak untuk dipandu sesiapa saja walaupun badannya sedikit besar.

Satu saja masalah motor ni - sistem injap kuasanya yang selalu sangat meragam. Sistem injap yang dinamakan YPVS (Yamaha Power Valve System) akan mengaktifkan kuasa tambahan pada enjin apabila putaran enjin tiba ke satu tahap, namun kerap bermasalah. Motorsikal masih boleh berjalan tapi 'ummph' dia tak ada.

Rekaannya nyata klasik serta masih relevan sehingga kini, tak jemu dipandang. Kami tidak faham mengapa Yamaha tidak pernah menambah baik model popular ini untuk diteruskan pengeluarannya.

Seteru utama Yamaha TZM. Kalau berhenti di lampu merah, mesti kedua-dua rider saling jeling-menjeling. Berbeza dengan TZM yang lebih besar, NSR yang dihasilkan di Thailand datang dalam versi RR di Malaysia tetapi anak muda ketika itu, sudah pastilah iri hati melihat versi SP yang hanya dijual di Thailand.

Lebih berkuasa, lebih cantik serta mempunyai lengan ayun tunggal yang seksi - ramai peminat NSR dulu menghabiskan wang untuk menukarkan NSR 150RR versi Malaysia agar lebih mirip dengan NSR150SP versi Thailand.

Mahal juga kosnya ketika itu sehinggakan ada kawan penulis habislah duit PTPTN dia untuk bikin transformasi tersebut.

Penulis pernah memandu NSR beberapa kali dan penulis lebih gemarkan enjin NSR yang tidak segarang TZM. Posisi tunggangan NSR juga lebih selesa selain menyelit pun lebih mudah kerana kerampingannya.

Motor paling terkenal kerana hos 'mesin basuh' yang dipasang pada tangkinya, Kawasaki ZXR250 merupakan antara jentera idaman penulis satu masa dulu berbanding adiknya ZZR250. ZXR250 kelihatan garang dan yang paling penting, semasa dipandu menghasilkan bunyi yang sangat enak untuk didengari.

Penulis hanya dua kali sahaja memandu motorsikal ini dalam jarak dekat jadi nak komen lebih-lebih tentang pemanduannya, tak adillah. Mereka yang memilikinya kata motor ini tak sesuai untuk ke kedai, lebih sesuai untuk perjalanan jarak jauh. Betullah agaknya.

Mempunyai saiz yang agak besar, keunikan motor ini adalah pada enjinnya yang mempunyai empat silinder selari menghasilkan pecutan yang lancar serta mengasyikkan lebih mirip dengan 'superbike' sebenar. Bagaimanapun, disebabkan harganya yang agak tinggi - ramai hanya mampu meneguk air liur melihat motorsikal itu diparkir.

Pengganti sebenar kepada model ini baru saja dilancarkan pada bulan Oktober tahun 2019 dengan nama Kawasaki Ninja ZX-25R, menggunakan sistem enjin serupa yang pastinya akan membuatkan ramai golongan ayah-ayah muda terasa hendak kembali ke zaman muda mereka.

Sama ada anda pemilik versi Panther, Jerung atau Gamma; model popular daripada jenama Suzuki ini merupakan model paling hampir dengan motorsikal ikonik Suzuki Katana yang satu ketika dulu merupakan salah satu model rujukan rekaan motorsikal zaman moden.

Bagaimanapun populariti ketiga-tiga model ini tetap dibayangi dua jenama pendahulu iaitu Yamaha dan Honda, menyebabkan TXR kerap kali menjadi alternatif berbeza kepada peminat motor yang mahukan kelainan.

Mungkin juga disebabkan oleh identiti Suzuki TXR150 Panther ketika itu yang digunakan sebagai motorsikal rasmi Polis Di-Raja Malaysia. Penulis tak pernah bawa motorsikal ni walau sekali pun, hanya duduk tepi usik-usik enjin adalah sebelum tuan dia jeling-jeling.

Motor mat rempit! Kalau bawa RXZ mesti budak jahat! Motor rasmi samseng sekolah! Bermacam gelaran buruk diberikan oleh generasi terdahulu kepada pemilik Yamaha RXZ, walaupun dia mungkin seorang mat skema yang mendengar nasihat ibu bapanya.

Begitulah betapa besarnya sinonimnya motor ini dengan masyarakat kita sehinggakan jenama motor pun boleh jadi bukti perangai seseorang. Walaupun demikian, ini tidak dibantu oleh kumpulan remaja nakal zaman dahulu yang entah kenapa tertarik sangat dengan motor ni.

Sehingga kini penulis tidak faham apa buruknya motor ini. Rekaannya kemas. Warnanya yang paling popular adalah warna hijau! Nak kata laju, ada motor lain lagi laju. Pakai kemeja bawa motor ni pun ada makcik-makcik yang jeling cop kita tak boleh buat menantu.

Walaupun dah hampir 9 tahun dihentikan pengeluarannya, sehingga kini pemilik Yamaha RXZ terus berdepan dengan persepsi ini sehinggakan mereka sanggup berkumpul beramai-ramai memandu dengan sopan dan berhemah; bagi membuktikan mereka bukan kumpulan bermasalah.

Selagi filem-filem dan drama Malaysia seperti filem 'Remp-It' terus menggunakan model ini untuk menggambarkan aktiviti perlumbaan haram, penunggang RXZ yang berhemah akan terus dipalit persepsi negatif. Jadi tolonglah produser filem, buatlah filem mat motor yang menggunakan model lain pula.